Самарқандда 2018 йилда итларнинг хуружи оқибатида 4 мингдан ортиқ фуқаро турли даражадаги жароҳат олган - zarnews.uz\nСамарқандда 2018 йилда итларнинг хуружи оқибатида 4 мингдан ортиқ фуқаро турли даражадаги жароҳат олган\nВилоятимизда қутуриш касаллигига қарши курашиш, аҳоли яшаш жойларида ит, мушук ва бошқа ҳайвонларни сақлаш қоидаларига амал қилиниши бўйича қатор чора-тадбирлар амалга оширилаётганига қарамай аҳоли пунктларида дайди, назоратсиз итларнинг одамлар ва ҳайвонларга ҳужум қилиш ва шикаст етказиш ҳоллари учраяпти. Ўтган йили итларнинг хуружи оқибатида 4 мингдан ортиқ фуқаро турли даражадаги жароҳатлар билан антирабик тиббий ёрдамга мурожаат қилган. Жорий йилнинг 25 январидан 25 февралига қадар вилоятимизда ҳам "Ҳайвонларнинг қутуриш касаллигига қарши кураш ойлиги" ўтказилмоқда.\nБошқарманинг шаҳар ва туман бўлимлари томонидан ойлик доирасида қутуриш касаллигига қарши кураш самарадорлигини ошириш, аҳоли хонадонларида ит, мушук ва бошқа уй ҳайвонларини рўйхат ва қайта рўйхатдан ўтказиш, қутуриш касаллигига қарши эмлаш, гувоҳнома бериш каби тадбирлар амалга оширилмоқда. Шунингдек, жойлардаги ободонлаштириш бўлимлари хизматчилари томонидан дайди, қаровсиз жониворларни тутиш, йўқ қилиш бўйича ишлар бажарилмоқда.\nБугунги кунгача вилоятда мавжуд 434 та ветеринария шохобчаларида фаолият олиб бораётган ветеринар мутахассислар томонидан рўйхатга олинган 298 мингдан зиёд ит ва мушукнинг 90 мингга яқини хавфли касалликка қарши эмланди. Барча шохобчаларга кераклича эмлаш вакциналари етказиб берилган. Мутахассисларимиз фуқароларни ит ва мушуклар сақлаш тартиб-қоидалари билан таништириш баробарида хавфли касаллик тўғрисида огоҳлантириш варақалари тарқатмоқда. Шунингдек, ҳудудлардаги корхона ва ташкилотлар, таълим муассасаларида қутуриш касаллиги ва унинг оқибатлари ҳақида тарғибот ишларини олиб бормоқда.\nҚутуриш касаллиги хавфли вирусли хасталиклардан бири бўлиб, асаб тизимини оғир жароҳатлайди. Сут эмизувчи ҳайвонлар каби инсонлар ҳам касалланиши мумкин. Унинг вируси ташқи муҳитга ўта чидамли бўлиб асосан бош ва орқа мия ҳужайраларида ва сўлакда бўлади.\nЗамонавий тиббиёт ривожланганига қарамасдан, ҳануз қутуришга қарши даво топилгани йўқ. Аммо, касалликнинг олдини олиш мумкин.\nвилоят ветеринария бошқармаси бошлиғи.\nТеглар: касаллик ҳайвонлар


«ҚУЁШ ҲЕЧ ҚАЧОН СЎНМАЙДИ» - “Китоб дунёси” газетаси сайти\n«ҚУЁШ ҲЕЧ ҚАЧОН СЎНМАЙДИ»\nМуқимий номидаги мусиқали драма театри актрисаси:\nИнсондаги ҳар қандай иқтидору истеъдодни, шаксиз Яратганнинг ўзи юқтиради. Меҳнат, тинимсиз меҳнат истеъдодни юзага чиқаради. Актёр бўлиш учун Худо туғма қобилиятдан ҳам қисмаган бўлиши лозим, деб ўйлайман.\nНаздимда санъатга муҳаббат, ошуфталик қалбга томирлардаги қон билан киради. Баъзан театрни, саҳнани бу қадар севишимнинг боиси ҳақида ўйга толаман. Ота-онам театр, спектаклдан анча узоқда бўлса-да, санъатнинг ҳақиқий шайдоси эдилар. Айниқса, бобом мусиқани жуда севар, турганда ҳам, ўтирганда ҳам қўшиқ ҳиргойи қилиб юрарди.\nТеатрга, санъатга улар туфайли кўнгил қўйганман.\nМактабда ўқиб юрган кезларимда, биология, кимё фанларини бошқаларига қараганда яхшироқ ўзлаштирардим. Дадам шифокор бўлишимни истарди. Қалбим эса актрисалик иштиёқи ёнарди. Касб танлаётганингда кўнглингда ўша соҳага нисбатан қандайдир майл уйғонмаса, ўзингга нисбатан ишонч туймасанг, яхшиси бу йўлдан кетмаганинг маъқул. Бу энг катта хатолардан бири бўлади. Актёрлик бўладими, шифокорликми ёки педагоглик — ҳар қайсисига лаёқат, истеъдод сув ва ҳаводек зарур.\nОна фарзандини қанча заҳматлар чекиб тўққиз ой вужудида кўтариб юради, дунёга келтириб, тарбиялаб вояга етказади. Бир куни келиб берган тарбиясининг ортидан дилбандининг орзу-ҳавасини, роҳатини кўради. Актёр ҳам ҳар бир ижро этаётган ролига ўз боласидай қараши, меҳр бериши ва шу роли орқали халқнинг меҳрини қозониши керак. Театр саҳнасига қадам қўйганимга ўн уч йил тўлди. Фаолиятим давомида фақат бош қаҳрамонлар ролини ўйнашимга тўғри келган. Бу жуда катта масъулият талаб қилади. Илк ролим, илк ҳаяжонимни эсласам, ҳали-ҳанузгача бутун вужудимга ширин титроқ киради. Бу ижро — “Париқишлоқ афсонаси”да Умида роли эди.\nАслида юмористик руҳдаги, комик ролларни ижро этишни истайман. Лекин режиссёрларимиз сиз лирик актрисасиз, сизга кўпроқ лирик роллар мос келади, дейишади. Мумтоз адабиётимизнинг йирик намояндалари Зебуннисобегим, Нодирабегим, Увайсийлар каби шоиралар ролини ижро этишимни хоҳлашади. Шу сабабданми менга “Тоҳир ва Зуҳра”да Зуҳра, “Аршин мололан”да Гулчеҳра ролларини беришган. Бу ижроларимни томошабинлар илиқ кутиб олган. Ўзбекистонда хизмат кўрсатган маданият ходими, устоз Аҳад Фармонов томонидан ўтган замон ва ҳозирги давр талқинида уйғунлаштириб саҳналаштирилган мазкур спектакль сабаб кўплаб мухлисларимнинг ёдида Гулчеҳра сифатида қолдим. Бу образ ўзимга ҳам жуда ёқиб қолган. Ролга шу даражада киришиб кетганимдан нафақат, спектаклга тайёргарлик жараёни, саҳнадаги ижроим давомида, ҳатто кўча-кўйда, уйда бўлган вақтимда ҳам Гулчеҳрага айланиб қолгандим. Қаҳрамонимни ҳар жиҳатдан идеал образ бўлгани учун ҳам яхши кўриб қолганман. Ўша қаҳрамоним образида бир умр қолиб кетсам, яшасам ҳам рози эдим.\nБутун умр қалбимдан, хотиримдан чиқаролмайдиган яна бир образим — “Ўтган кунлар”даги Кумуш бор... Бу образни яратиш, саҳнада ижро этишга жуда қийналганман. Фожиали қисмат, фожиали якун сабаб руҳий изтиробга тушиб қолгандим, ич-ичимдан қаҳрамонимга ачинардим. Тўғрироғи, ўша пайтда Кумушлигимга ишонардим. Пешонасидаги ёзғириқ нима билан тугашини олдиндан биладиган инсон ҳолатида эдим. Анча вақтгача тушкунлик кайфиятидан чиқиб кетолмаганман. Балки шунинг учун ҳам барча қаҳрамонларим бахтли бўлишини истарман...\nАйримлар актриса учун ташқи гўзаллик муҳим, деб ҳисоблайдилар. Бу — янглиш фикр. Инсоннинг сурати ҳам, сийрати ҳам бирдек чиройли бўлиши зарур. Аммо ташқи кўринишга алданиб, ўз устида ишламаслик — фожиа. Гўзаллик мисоли баҳор ёмғиридан кейинги камалак, истеъдод эса — мангу порлаб турувчи қуёшдир. Чиройингиз бир кун келиб сизни тарк этганда ҳам, иқтидорингиз бутун умр қолади. Аслида томошабин сиз ижро этган ролларни гўзаллигингиз учун эмас, балки сиздаги иқтидорнинг ҳосиласини севиб томоша қилади...\nЖамолиддин АБДУЛЛАЕВ ёзиб олди.


9 апрель, 2020, 12:54\nТеглар:Бокс | Профессионал бокс | Исроил Мадримов\nУ ҳам ёшларимизга ўзига хос тавсиялар берди.\nМамлакатимизнинг энг машҳур спортчиларининг карантин ҳолатида қандай фойдали машғулотлар билан банд эканлиги ва ўз ўрнида қай тарзда вақтини унумли ўтказиш кераклиги борасидаги тавсияларини эътиборингизга ҳавола этишда давом этамиз. Бу сафар бокс бўйича Осиё чемпиони, Осиё ўйинлари ғолиби, профессионал боксда 5 та жанг ўтказиб, барчасида нокаут билан ғалаба қозонган, WBA интерконтинетал камари соҳиби Исроил Мадримов ўзининг маслаҳатлари билан ўртоқлашди.\n- Айни кунда биз ҳам жисмоний ҳолатимизни бир маромда ушлаб туришга ҳаракат қиляпмиз. Бунинг учун уй шароитида машғулотларга эътибор қаратмоқдамиз. Қолаверса, мураббийларимиз билан маслаҳатлашиб, маълум бир режа асосида тайёргарлик кўришга ҳаракат қиляпмиз.\nЁш спортчиларимизга, умуман олганда мамлакатимиздаги барча болаларга жисмония тарбия ва спорт билан мунтазам шуғулланишларини, яхши билим олишларини айтган бўлар эдим. Алоҳида, қайсидир китоб ёки фильмни кўринг, дейиш фикридан йироқман. Фақат шуни айта оламанки, кўрган кино ёхуд ўқиган китобингиз сизга ижобий жиҳатдан мотивация бера олсин. Лўнда қилиб айтганда, ибрат бўла оладиган мазмундагиларини ўқинг ва кўринг, дейишим мумкин.\nКитоб ўқиш орқали ақл чарҳланади, фикрлашингиз кенгаяди. Бу ҳолатлар спортчиларнинг ҳам муваффақиятларида асосий роль ўйнайди.\nЯкуний сўз ўрнида, ҳар қандай ҳолатда ҳам ўз устингизда ишлашдан тўхтаманг. Вақтингизни фойдали ишларга сарфланг. Энг асосийси эса, карантин қоидаларини бузманг ва уйда қолинг!


Starbucks East China компаниясининг 50 фоизини харид қилади\n17:15 / 28.07.2017\nАмериканинг Starbucks компанияси Хитой бозорини забт этишни режалаштирмоқда. АҚШнинг машҳур қаҳвахоналар бизнеси East China фирмасининг 50 фоизини харид қилишини эълон қилди. Хитой компаниясининг қолган ярми айни вақтда Uni-President Enterprises ва President Chain Store фирмаларига тегишли. Битим нархи 1,3 млрд доллардан ошиши мумкин. Бу ҳақда CNN-Money хабар қилмоқда.\nАгар келишув амалга ошгудек бўлса, бу Starbucks томонидан энг йирик савдо хариди бўлади. Бунинг натижасида Америка гиганти Шангҳай, Цзянсу ва Чжэцзян вилоятларида 1300 қаҳвахонага эга бўлади. Таъкидланишича, Starbucks Хитой бозорига ижобий ёндашмоқда.\n2016 йили компания Хитойда 5 йил мобайнида кунига битта қаҳвахонасини очишини билдирган эди. 2021 йилга келиб Starbucks бу мамлакатдаги маҳаллий тармоғини 5 минг савдо нуқтасига етказишни режалаштирган.\nЎтган йили Starbucks компаниясининг собиқ раҳбари Ҳовард Шульц: «Биз Хитойда фантастик йилни тамомладик. Унинг натижалари аввалгиларидан жуда ҳам ажойибдир», деган эди.\nХитой Starbucks East China


Сохтакорликнинг ортида ким турибди? – Сурхон тонги\nБош саҳифа / Жамият / Сохтакорликнинг ортида ким турибди?\nСохтакорликнинг ортида ким турибди?\nИюл 7, 2018\tЖамият Изоҳ қолдириш 641 Кўрилди\nёхуд Олтинсой туман Тўхтамиш қишлоғидаги зўравон фермерларнинг қилмиши ҳамда талон-торож бўлаётган захира ерлар хусусида\nХалқимизда “Бу дунё икки кишига камлик қилибди”, деган гап бор. Ахир одамнинг қорни бир бурда нонга тўйса, сўнгги борадиган манзили ҳам бир энлик бўлса, мол-дунё тўплаш, кўнгил хираликка на ҳожат.\nКиши бу ҳаётда доим ошиғим олчи, пичоғим мой устида бўлади, деб ўйласа, янглишади. Билингки, агар молу дунёнгиз кўп экан, демак, Яратган сизни қаттиқ имтиҳон қилмоқда. Атрофдагиларга нисбатан беписандлик, зўравонлик охир-оқибат инсонларда ғазаб ва нафрат туйғуларини зоҳир қилади. Руснинг улуғ ёзувчиси Лев Толстой: “Зўравонлик қарама-қарши зўравонликни келтириб чиқаради”, деган эди.\nОлтинсой туманидаги Тўхтамиш қишлоғида яшовчи фуқаролар Алишер Абдуллаев, Карим Бобораҳматов, Бобохон Туркменов, Мамадали Зияев, Ўрол Турк-менов ва Каниярхўжа Назаровлар томонидан келиб тушган шикоят-ариза бизни тоғ қишлоғи сари чорлади.\nАриза муаллифлари 2006 йилда аукцион савдолари орқали ҳақли равишда токзорларни ютиб олишган. 2009-2011 йилларда оптималлаштиришда кичик ер майдонлари қўшилиши натижасида йириклаштирилган. Ушбу йириклаштириш натижасида, шу ҳудудда фаолият юритадиган Оқи Жумаев раҳбарлик қиладиган “Сирожиддин Бойбўри” фермер хўжалигининг ер майдони 20 гектардан ошиб кетади. Катта ернинг ташвишлари ҳам катта бўлади. “Ҳолва деган билан оғиз чучимайди”, дейишади.\n2016 йилги мақбуллаштиришларда “Сирожиддин Бойбўри” фермер хўжалиги раҳбарининг аризасига биноан, 26,55 гектар ер майдони туман ҳокимлигининг захирасига қайтарилган ва шу куннинг ўзида 9,64 гектар, жумладан, 4,41 гектар узумзор “Сирожиддин Бойбўри” фермер хўжалигига ҳоким томонидан қайта қарорлаштириб берилган. Ва шу аснода, захирага қайтарилган қолган ерларнинг тақдири нима бўлган, деган савол пайдо бўлиши табиий. Қолган ер майдонлари туман ҳокимининг 2016 йил июль ойидаги 918-сонли қарорига кўра, Оқи Жумаевнинг ўғиллари Жумаев Саидали бошлиқ “Олтинсойлик Саидали” фермер хўжалигига 3,30 гектар узумзор, яна бир ўғли Жумаев Сирожиддин раҳбарлигидаги “Жумаев Сирожиддин” фермер хўжалигига 919-сонли қарор асосида 3,40 гектар узумзор 30 йил муддатга ижарага берилган. Энг ажабланарли ҳолат шуки, Тўхтамишда 3 мингга яқин аҳоли истиқомат қилади. Аммо ер майдони нега айнан Оқи Жумаевнинг ўғилларига берилган? Ёки бошқа ҳеч ким “танлов”да қатнашмаганми? (Албатта, агар танлов ўтказилган бўлса). Ёки ҳокимнинг қарорида “ўтказилган танлов натижалари бўйича” ажратилган ер майдонига эгалик қилишга фақат О. Жумаевнинг ўғиллари ҳақлироқми?\nТуман статистика бўлимидан олинган маълумотни кўриб ёқа ушлайсиз. Унга кўра, “Олтинсойлик Саидали” фермер хўжалиги туман ҳокимининг 2016 йил 9 июлдаги 918-қарорига асосан тузилган. Аммо статистика бўлими маълумотида, 2016 йил 21 октябрда 3570-рақами билан рўйхатдан ўтган бўлиб, 3,6 гектар узумзор майдони кўрсатилган. “Жумаев Сирожиддин” фермер хўжалиги туман ҳокимлигининг 2016 йил 9 июлдаги 919-қарори бўйича рўйхатдан ўтказилган бўлса, туман статистика бўлими маълумотида 2016 йил 21 октябрда тузилганлиги қайд этилган. Орадан 4-5 ой ўтгандан ке- йингина рўйхатдан ўтилганлиги сизда шубҳа уйғотмаяптими? Ваҳоланки, ҳокимнинг қарорида 10 кун муддатда тегишли тартибда рўйхатдан ўтказилсин, дейилган. Ўзингизга маълум, октябрь ойида узум пишиб, ҳосил йиғиб олинади. Захира ерларидан “оқилона” фойдаланишнинг ҳадисини олган “Жумаев Сирожиддин” ҳамда “Олтинсойлик Саидали”фермер хўжалиги раҳбарлари вақтинчалик туман ҳокимлиги захирасида турган оз эмас, кўп эмас, нақд 7 гектар токзорнинг ҳосили йиғиб олиниб, даромад буромадга айлангачгина рўйхатдан ўтишган. 7 гектар узумзорнинг фойдаси кимнингдир чўнтагига кириб кетган. Бу ҳисоб-китоблар бир неча юз миллионлар билан ўлчанишини эътиборга олсак, “таваккал қилишга” арзийди. Буниси ҳали ҳолва. Ушбу шоввоз фермерлар йиллар мобайнида ҳокимликнинг захира ерларидан яширинча фойдаланиб келишган.\nЖорий йилнинг июнь ойи- да вилоят ер ресурслари ва давлат кадастри бошқармаси томонидан Олтинсой туман ҳокими номига йўлланган тақдимнома кўп масалаларга ойдинлик киритади:\n“Олтинсойлик Саидали” фермер хўжалигига 3,3 гектар узум боғ ажратилган бўлса-да, туман ҳокимининг захирасидаги 0,16 гектар узумзордан ортиқча фойдаланаётганлиги, “Сирожиддин Бойбўри” фермер хўжалиги балансидаги 4,10 гектар узумзордан ташқари, 2,17 гектар узумзордан, 1,44 гектар боғдан ортиқча фойдаланиб келаётганлиги аниқланди.\nБундан ташқари, “Олтинсойлик Саидали” фермер хўжалигига берилган 3,3 гектар боғ майдони дастлаб, 2008 йилгача собиқ “Зияев Алишер” фермер хўжалигига тегишли бўлиб, 2006 йилда кимошди савдосида сотиб олинганлиги, кейинчалик боғ майдони “Олтинсойлик Саидали” фермер хўжалигига берилишида собиқ “Зияев Алишер” фермер хўжалигига боғ қиймати тўлаб берилмаганлиги аниқланди”, дейилади.\nОддий арифметикада бу захира ерлар 3,61 гектарни ташкил этади. Ўша ерлик боғбонлар билан 2,17 гектар узум майдонидаги ҳосилни пулга чақиб кўрдик. Улар “Бу ердан ўрта ҳисобда 40 тоннага яқин узум ва 3-4 тонна атрофида майиз олиш мумкин. Йилига 200 миллион сўмдан зиёд пул бўлади”, дейишди. Энди ўзингиз туман миқёсида неча гектар яширинча экин майдонлари борлиги-ю улардан келадиган яширин даромад неча миллиардларни ташкил этишини бир тасаввур қилиб кўринг-а. Захирадаги ер майдонларини ижарага олиш учун ҳокимликка фуқаролар томонидан кўплаб мурожаатлар бўлган, аммо бу мурожаатлар раҳбарият тарафидан рад этилаверган. Захирада тургани яхши-да. Ахир мутасаддилар ҳам нон ейиши керак-ку!\nТуман миқёсидаги идоралардан олинган маълумотларда ҳам айрим жузъий камчиликлар мавжуд. Мисол учун, туман ҳокимининг 2016 йил 14 май 392-қарорида “Сирожиддин Бойбўри” фермер хўжалигининг захирага олинаётган ер майдони 26,55 гектар, шунинг 23,78 гектари узумзор сифатида қайд этилади. Аммо 2011 йил 16 февралдаги ҳокимнинг 100-сонли қарорида эса умумий ер майдони 31,86, шундан 27,69 гектари узумзорлиги айтилади. Ўртадаги фарқ (узумзор) 3,91 гектарни ташкил этмоқда. Айтингчи, бу ерлар қаёққа ғойиб бўлган? Умуман, бу ҳужжатлардан бир ҳақиқатни англаш мушкул. Бир-бирига зид. Бири иккинчисини рад этади. Айнан, бир кунда захирага қайтарилиб, шу куннинг ўзида 392-қарор билан “Сирожиддин Бойбўри” фермер хўжалигига ажратилган 9,64 гектар ер майдони, шунинг 4,41 гектарида узумзор кўрсатилса-да, бу кўрсаткич туман статистика бўлимида 4,10 гектар деб қайд этилган. Орадаги фарқ 0,31 гектарни ташкил этади. Бу кўрсаткич “Олтинсойлик Саидали” фермер хўжалиги узумзори бўйича ҳокимнинг 918-қарорида 3,30 гектар, статистика бўлими маълумотида эса 3,60 гектар. Орадаги фарқ 0,30 гектар.\nБарибир, “Олтинсойлик Саидали” ҳамда “Жумаев Сирожиддин” фермер хўжаликлари ҳокимнинг қарори чиққач, 4-5 ойдан кейин рўйхатдан ўтганлиги ажабланарли.\n— 2006 йилда 553-контурни аукцион орқали ютиб олганмиз. Ер майдони 2,10 гектар эди. 2009 йилда йириклаштириш натижасида ушбу ер майдони “Сирожиддин Бойбўри” фермер хўжалигига ўтган. Аммо бугунги кунда ушбу ер майдони ҳокимликнинг захирасида турибди. Ушбу контурдаги 50 сотих узумзордан олинадиган ҳосилнинг 50 фоизини оғзаки келишув асосида Жумаев Сирожиддинга бераман, ернинг қолган қисмида ҳам ижарачилар ишлашади, —дейди Тоир Бобораҳматов.\n“Атамурод Туркменов” фермер хўжалигининг 521-контурдаги 2,0 гектар ер майдони аукцион орқали олинган. Йириклаштириш натижасида ер “Сирожиддин Бойбўри” фермер хўжалигига қўшилган. Аммо фермер хўжалиги раҳбари Бобохон Туркменовнинг айтишича, захирага қайтариш ҳақидаги ариза унинг номидан сохталаштирилган. Бундан ке- йинчалик хабар топган. Ке- йинги мақбуллаштириш даврида ер эски эгаларига қайтарилганда негадир 1,09 гектарга айланиб қолган. Худди шундай ҳолатни “Назир Назаров” фермер хўжалигида ҳам кузатиш мумкин. 2006 йилда узумзор 3,28 гектар бўлган. Кейинги мақбуллаштиришда 2,18 гектарга айланиб қолган. Фарқ 1,10 гектарни ташкил қилади. Контурлардаги ҳудудий яхлитлик собиқ “Алишер Зияев” нинг ер майдонида ҳам қўпол тарзда бузилган.\n— Ер майдонимиз оптималлаштиришгача 2,73 гектар бўлган. Кейинги мақбуллаштиришда ер майдони 1.13 гектарга тушиб қолган, — дейди Мамадали Зияевнинг турмуш ўртоғи, “Исломбек Мардонов узумзори” фермер хўжалиги бошлиғи М. Хўжамқулова.\n2016 йилги тендер танловида иштирок этиш учун Алишер Абдуллаев, Бобохон Туркменов, Мамадали Зияев, Ўрол Туркменов, Каниярхўжа Назаровлар тендер комиссиясига ҳужжат топширишган. Аммо ҳужжатлар йўқотилганлиги сабабли улар тендер танловига қўйилмаган. Ваҳоланки, уларнинг ҳар бири аввал аукцион савдолари ор- қали ер майдонларини ютиб олишган.\n— “Сирожиддин Бойбўри” фермер хўжалиги аъзолари бизнинг номимиздан сохта ариза ёзиб, ер майдонини ҳокимликнинг захирасига қайтаришга эришишган. Биз бундан кейин хабар топиб қолганмиз, — дейди Бобохон Туркменов.\nО. Жумаевнинг ўғиллари фақат боғдорчилик соҳасидагина “устомон” десак, зўравонликда бундан-да ошиб тушар экан. Карим Бобораҳматовнинг айтишича, “Сирожиддин Бойбўри” фермер хўжалиги раҳбари О. Жумаев 2006-2014 йиллар мобайнида унга иш ҳақи бермаган. 9 йил мобайнида ушбу фермер хўжалигида 0,40 гектар ерда ижарачи сифатида ишлаб келган. Шу йиллар мобайнида фермер хўжалиги раҳбариятига 3295 яшик узум топширган.\n— Ойлик маошимни сўраб фермер хўжалиги раҳбарига мурожаат қилдим, аммо Оқи Жумаевнинг ўғли Саидали пул бериш ўрнига юз-кўзимга уриб, тан жароҳати етказди, — дейди К. Бобораҳматов.\nК. Бобораҳматовнинг онаси Ойиша Бобораҳматова ўзи ишлайдиган ижара майдонига борганда Саидали Жумаев, “Кетсанг, кет, бўлмаса ҳозир майдалаб ташлайман”, дея қўлида арра билан пўписа қилганлигини айтса”, яна бир жабрдийда Муқаддас Бердиева яшаб турган уйига келадиган йўлни О. Жумаевнинг ўғиллари бекитмоқчи бўлганлигини ва охир натижада ўғли Жасурбек Жумаевга жиддий тан жароҳати етказганлигини таъкидлайди. Қолганини унинг ўзидан эшитайлик:\n— 2016 йил 26 сентябрь кечки 21:30 лар чамаси кўчада қўшнимиз Мамадали Зияевнинг қонга беланиб ётганини кўриб қолдим. Воқеа жойида ака-укалар Саидали ва Сирожиддин Жумаевлар бор экан. Биринчи ёрдам кўрсатдим. Тегишли жойларга хабар қилдим. Бу ишимдан ғазабланган ака-укалар хусумат қилишиб, мени ҳам дўппослашди. Оғир тан жароҳати олганим учун ҳозирги кунда бир кўзим кўрмай қолди, — дейди Жасурбек Жумаев.\nАсқар Зияев, Майрам Султонова ҳамда Насиба Абдуллаевалар ҳам ака-ука фермерлардан жабр кўришганлигини айтишади.\nШу маҳалла фуқароси Ойимхол Эронова эса 5 сотих ер майдони О. Жумаев томонидан ўзлаштириб олингани, ўғли Ўрол Жумаевга ҳашаматли уй қуриб берганлигини айтади. “Ҳақимни талаб қилиб борсам, сенга фермернинг ҳудудидан 10 сотих ер бераман, деб ҳалигача алдайди”, дейди.\nОлтинсой туманидаги мутасадди ташкилот раҳбарларининг оммавий ахборот воситаларига нисбатан муносабати аянчли аҳволда. Учала фермер хўжалигининг ер майдонларини кўздан кечириш учун икки кун мобайнида туман ер ресурслари ва давлат кадастри ходимлари билан қувлашмачоқ ўйнадик, десак адашмаймиз. Кадастр бошлиғи Х. Мамараимов билан учрашишнинг эса асло имкони бўлмади. У ҳар гал ниманидир рўкач қилар, хуллас, ҳеч кўриниш берай демасди. 18 июнь куни соат 13:30 ларда туман ер ресурслари ва давлат кадастрида бўлдик. Тушлик вақти аллақачон тугаб бўлганига қарамасдан идорада ҳеч ким йўқ эди. Залда мутасаддиларни 2-3 чоғли киши кутиб ўтирган экан. Эшиклар ланг очиқ, ҳужжатлар, папкалар полда чангга қоришиб сочилиб ётарди. Компьютерлар ҳам қаровсиз қолдирилган, давлат ва жамият аҳамиятига молик маълумотларни ўзида жамлаган корхона гўёки эгасиз эди. Бу ҳам майли, кадастр биноси қандайдир бир фермерга қарашли намунавий, қурилиши чала битган уйда жойлашган экан. Бирон жойда кадастр биноси жойлашганлигини билдирувчи пештахта йўқ. Билмаган одам кун узоқ айланиб излаб юраверади. Бироз ўтиб, ўзини ҳудудий ер тузувчи деб таништирган Баҳром Боболов келиб қолди. У шикоят-ариза билан боғлиқ саволларимизга жавоб бериш ўрнига аксинча, биздан буйруқ сўради.\n“Тўхтамиш” маҳалла фуқаролар йиғини раиси Абдуваси Қодировнинг муомаласи ўзига яраша. Маҳалла оқсоқолидан 3 кун мобайнида ҳам айрим фуқаролар ҳақида тавсифнома ололмадик. “Маҳаллангиз ҳудудида нечта жиноятчилик содир бўлган”, деган саволимизга муҳтарам оқсоқол, “Бу ишларни ички ишлар билади, шулардан сўранг”, дея лўнда жавоб берди. Маҳалланинг айрим фуқаролари “Маиший газ баллонлари маҳалла маъмурияти томонидан 65-70 минг сўмдан тарқатилаяпти”, деган эътирозларига жавоб топиш мақсадида муҳтарам оқсоқолга савол ташлаганимизда, у киши виқор билан, “42 минг сўмдан тарқатяпмиз, ҳа, энди, йўл харажатлари ҳам ҳисобланади-да”, дея ўзини оқлади. Ташрифимизнинг сўнгги кунида маҳалла участка профилактика нозири Акбар Худойқуловдан маҳалладаги айрим фуқароларнинг ҳулқи ҳақида тавсифнома беришини сўрадик, аммо саволларимизга жавоб ололмадик.\nДарвоқе, тўхтамишликлардан “Нега, бу ерни Тўхтамиш, дейишади”, дея сўрадик. Улар “Айтишларича, Сўфи Оллоҳёр ҳазратлари Вахшиворга ўтишда шу ерга бир тўхтаб ўтган, деган гаплар бор”, дея изоҳлашди. Бу ерда ҳам аслида муборак қадамжолар бор. Ҳар сиқим тупроғи тилло билан тенг. Ерга чўп суқсангиз, униб чиқади. Бепоён қир-адирлар бағрида турнақатор бўлиб тизилган узумзорларни кўриб кўз қувнайди. Одамлари меҳнаткаш. Қўйиб берсангиз, бутун воҳани боғзорга айлантиришга шай боғбонлар бор. Аммо айрим ғирромликлар сабаб, қишлоқда юзага келаётган келишмовчиликлар ана шу гўзалликларга бироз соя ташлаётгандек, назаримизда. Тўхтамишдаги бу можаролар ҳали бери тўхтамайдиганга ўхшайди. Негаки, қишлоқ аҳли раҳбариятдан адолат истаб турли томонга шикоят-аризалар йўлламоқда. Аммо бундан бирон-бир натижа чиқмаяпти. Бунга нима тўсиқ бўлаётгани бизга қоронғу. Адолатнинг юзага чиқишидан умидини узган ариза муаллифлари эса “Ҳақиқат йўқ экан, буларнинг пишагини “пишт”, дейдиган одам йўқ”, дейишмоқда.\nБиз кўрган-билганларимиз ҳақида холис ёздик. Қолганлари мутасаддиларга ҳавола.\nОлдинги Конференция ўтказилди\nКейинги От чопса гумбурлар тоғнинг дараси


6 май куни Сирдарёда қандай об-ҳаво кузатилади? | Qalampir.uz\n6 май куни Сирдарёда қандай об-ҳаво кузатилади?\nБу қизиқ\t05 Май 14:45 4126\nТошкент шаҳри. Ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 13-15, кундузи 22-24 даража бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 10-15, кундузи 25-30 даража бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 10-15, кундузи 23-28 даража бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, баъзи жойларда ёмғир ёғади, баъзи жойларда кучли бўлиши мумкин, момақалдироқ бўлиши эҳтимоли бор. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 10-15, кундузи 20-25 даража бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 11-16, кундузи 23-28 даража бўлади.\nАндижон, Наманган ва Фарғона вилоятлари. Ҳаво ўзгариб туради, баъзи жойларда ёмғир ёғиши, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин.Ҳарорат кечаси 12-17, кундузи 20-25 даража бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёмғир ёғади, баъзи жойларда кучли бўлади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 5-10 илиқ, кундузи 10-15 даража илиқ бўлади.\n26 Май 14:40 42411\n26 Май 09:01 28892\n27 Май 20:39 28711\n28 Май 08:06 19761\n26 Май 23:00 19250


Пойтахт кўчаларида аёлларга хушкайфият улашилмоқда (фото, видео)\nДобавлено: 07.03.2019, 11:34\nБугун Тошкент шаҳар ҳокимлиги томонидан эрта тонгдан пойтахт кўчаларида янгиланиш фаслининг илк айёми – 8 март – Халқаро хотин-қизлар байрами муносабати билан аёлларга яхши кайфият улашиш мақсадида гул ва нишонлар тақдим этилди.\nПойтахтимизнинг Халқлар Дўстлиги майдони. Ҳамшаҳарларимиз кундалик юмушларни бажаришга ошиққан. Муҳтарама аёллар, мунис опа сингилларимизнинг гуллар билан қарши олиниши, уларга 8 рақами акс этган кўкрак нишони тақдим этилиши ва байрам тилаклари билдирилиши хотин- қизларимиз учун том маънода байрам кайфиятини ҳадя этмоқда.\nШунингдек, пойтахт кўчаларида ўрнатилган катта экранларда аёлларни исмлари билан ёзилган байрам табригини ҳам кузатишингиз мумкин.\nМиссурида вайроналарни тозалаш бошланди (Видео)


Назарбоев Лондонда жазога тортилди — Sof.uz\nЖАҲОН 10,977,581 6,125,404 522,764\n18.10 17:11 2649 Жаҳон\nҚозоғистоннинг биринчи президенти Нурсултон Назарбоевнинг 28 ёшли невараси Ойсултон Назарбоев жорий йилнинг июнида Лондонда полициячиларга ҳужум қилгани учун шартли жазо олди.\nВВС хабарига кўра, у гиёҳванд моддаларнинг таъсирида полицияларга қаршилик кўрсатиш ва улардан бирини тишлаб олишда айбдор деб топилган.\nО. Назарбоевга 18 ойлик синов муддати берилди. Агар у ана шу муддат ичида яна қонунни бузса, шартли жазо ҳақиқийга айланади.\nБундан ташқари, Назарбоев 140 соатлик жамоат ишларига жалб этилади ва гиёҳвандликдан даволаниш учун 20 та сессияга қатнайди, 1000 фунт миқдорида жарима ва етказилган зарарни қоплаш учун 5000 фунт тўлайди.\nОйсултон Назарбоев Қозоғистоннинг биринчи президентининг тўнғич қизи Дариға Назарбоева ва марҳум Роҳат Алиевнинг ўғлидир. У Буюк Британия Қироллик ҳарбий академиясида ўқиган ва Қозоғистон мудофаа вазирлиги бош разведка бошқармасига ишга олинган.


Жўйбори Калон мадрасасининг кириш қисми ва пештоқи XVII аср ҳолатига қайтарилди - Баҳоуддин Нақшбанд ёдгорлик мажмуаси маркази\nЖўйбори Калон мадрасасининг кириш қисми ва пештоқи XVII аср ҳолатига қайтарилди\n588 марта ўқилди.\nЖўйбори Калон мадрасасининг кириш қисми ва пештоқи\nТарихан қисқа давр ичида, мустақиллик йилларида ўз кучимиз ва салоҳиятимизга таянган ҳолда муқаддас қадриятларимизни, тилимиз ва динимизни қайта тиклаб, бугунги кунда ҳар соҳада ҳар томонлама мустақил тараққиёт йўлидан ривожланиб бораётган эркин, демократик давлатга айландик.\nМустақиллик шарофати билан халқимизнинг маънавияти ва миллий қадриятлари қайта тикланди. Бугунги кунга назар ташласак, пойтахтимиз, барча вилоят ҳамда шаҳарларда, қишлоқларимиз, хатто юртимизнинг чекка ҳудудларида ҳам катта ўзгаришлар рўй бераётганига гувоҳ бўламиз. Юртимиздаги барча тарихий обидаларимиз, масжидлар ва мадрасалар қайта таъмирланмоқла.\nЖумладан, диний ва дунёвий илмларининг асослари яратилган ва сайқал берилган замин Бухоро вилоятининг “Жўйбори Калон” ўрта махсус ислом билим юрти кириш қисми, дарвозахонаси ва пештоқи XVII аср ҳолатига қайтарилди.\nБилим юрти дарвозахонаси безаксиз ҳолатда эди. Ҳозирда кириш қисми пештоқи безаклари баҳор гуллари рангидай кошин билан парчинкорий қилинди.\nМашҳур ганчкор уста Бахтиёр Ҳамроев шогирдлари уста Амин билан ислимий ва геометрик нақшлар асосида гулдасталар оқ, кўк, зангори рангли сиркор безаклар билан моҳирона ижод қилишди. Нақшларнинг янада мукаммал, жозибадор бўлишига ўзларининг бебаҳо ҳиссаларини қўшишди.\nБилим юрти жамоаси XVI - XVII асрларда мадрасанинг меъморий безаклари, ранг тасвири жозибали ва мўжизакорлиги, ҳамда меъморчилик санъати қандай юксак эътиборга эга эканлиги ҳақида умумий тасаввур ва тушунча ҳосил қиладилар.


Ғазабланган Эрон Сулаймоний учун АҚШдан қасос олмоқчи | Qalampir.uz\nОлам\t03 Январь 11:00 12797\nАввалроқ, АҚШ ҳарбийларининг Бағдод аэропортига берган зарбаси вақтида Эрон Ислом инқилоби посбонлари корпусининг махсус “Қудс” бўлинмаси генерали Қосим Сулаймоний ҳалок бўлгани ҳақида хабар берган эдик.\nПентагон Сулаймонийни йўқ қилиш операциясига шахсан АҚШ Президенти Дональд Трамп буйруқ берганини маълум қилди.\n“Қудс” бўлинмаси генерали Қосим Сулаймоний ўлдирилгач, Эрон АҚШдан ўч олишга ваъда берди. РИА Новостининг маълум қилишича, шахсан Эрон Олий раҳбари Оятулло Али Ҳоманаий учун қасос олишга ваъда берган. Бу ҳақда Эроннинг мақсадга мувофиқлик кенгаши котиби Муҳсин Ризоий маълум қилди.\n“Шаҳид кетган Қосим Сулаймоний оға-инилари сафига қўшилди, у учун АҚШдан ўч оламиз”, деб ёзган Ризоий Twitter`даги саҳифасида.\nДональд Трамп Сулаймонийнинг йўқ қилиниши бўйича ҳеч бир изоҳ бермади. Вашингтонда кўпчилик Трампнинг қарорини қўллаб-қувватлаяпти. Шу билан бирга АҚШ қуролли кучлари юқори даражали ҳарбий шайликка келтирилган. Бағдодда дипломатик квартал ўраб олинган.\nАҚШ Конгрессининг Вакиллар палатаси спикери Нэнси Пелоси эронлик генералнинг америкаликлар томонидан йўқ қилиниши йирик қуролли тўқнашувларни келтириб чиқариши мумкинлиги, Америка беқарор ҳаракатлардан тийилиши кераклигини таъкидлади.\nШунингдек, у Оқ уйдан парламентга воқеа бўйича батафсил маълумот беришни ва АҚШ қўшимча куч юборадими-йўқми аниқлик киритишни талаб қилди.\nМаълумот учун, Қосим Сулаймоний Яқин ва Ўрта Шарқнинг энг кўзга кўринган кишиларидан бўлган. Унга Эроннинг хорижий давлатлардаги ташвиқотчилик ҳаракатларининг ташкилотчиси сифатида қаралган. АҚШ Бағдоддаги элчихонасига ҳужумда ҳам Сулаймонийнинг қўли борлигини аддао қилганди.\n17 Сентябрь 14:20 39229\n18 Сентябрь 18:04 38122\n18 Сентябрь 08:06 35073\n18 Сентябрь 20:50 34029\n17 Сентябрь 23:44 28793


Ҳасанбой Дўстматов Сотқиновнинг масаласини бир раунда ҳал қилди - EFFECT.UZ\n. 23:42 | 24.12.2020\nҲасанбой Дўсматов россиялик Одилжон Сотқинов устидан ғалаба қозонди. Бу ҳақда Effect.uz мухбири хабар бермоқда.\nМаълум бўлишича, 6 раундга мўлжалланган жанг фақат 1 раунд давом этган. Ҳасанбой Дўстматов томонидан амалга оширилган 3 марта нокдаун ҳолатидан сўнг рефери яна бир нокдаундан сўнг жангни тўхтатишга қарор қилган.\nШу тариқа, Ҳасанбой биринчи раунддаёқ нокаут эвазига ғалабага эришди. Андижонлик боксчи биринчи раунднинг ўзида нокаут ҳисобига муваффаққиятга эришди. Бу унинг профессионал боксдаги иккинчи жанги ва иккинчи ғалабаси ҳисобланади.\nTeglar:Rossiya, Бокс, Ҳасанбой Дўсматов\nЎзбекистон Хитой вакцинасини синовдан ўтказяпти. Бу учун 5000 нафар кўнгилли жалб қилинган\nAIBA атлетлар қўмитаси сайлови учун номзодларни эълон қилди, улар орасида Баҳодир Жалолов ҳам бор\nЖЧ-2021. Бугун Шоҳжаҳон Абдуллаев рингга кўтарилади


№ 66-67 » Зарафшон Газетаси\n№ 66-67 PDF\n25 май 2017 17:08\nДастурлашни билмайдиган дастурчи Газета ва газетхон\n25 май 2017 17:07\n2015 йилда касб-ҳунар коллежини мультимедиа тизимларига дастурий таъминот бўйича техник дастурчи йўналишида имтиёзли битирганман. Аммо бугунги кунда бу соҳада ишламайман. Чунки мультимедиа тизимларига дастурий хизмат кўрсатишни яхши билмайман. Худди шундай, мен билан ўқиганлар ҳам ҳозир бу соҳада фаолият юритмайди. Нега дейсизми? Бунинг ўзига яраша сабаблари бор.\n"Пойабзал таъмирлаш – 15 минг сўм!" Газета ва газетхон\n25 май 2017 17:02\nЯкшанба куни Лойиш шаҳарчасидаги бозорга кирдим. Шундоқ йўл бўйида, бекат атрофида пойабзал таъмирловчи уч-тўрт уста мижозларга хизмат кўрсатяпти.\nҲайдовчиларни ҳам... ўқитиш керак Газета ва газетхон\nКўпчилик жамоат транспортидан мунтазам равишда фойдаланади. Узоқни яқин, мушкулимизни осон қиладиган бундай воситалар ичида энг оммабопи, шубҳасиз, автобус ҳисобланади. Аммо... кўп ҳолларда автобусларда ҳайдовчилар томонидан сунъий ноқулайликлар келтириб чиқарилмоқда.\n"Алла айтай, жоним болам!.." Газета ва газетхон\n25 май 2017 17:00\nКоллежда бирга ўқиган дугонам фарзандли бўлди. Гўдакни кўргани бордим. Бешикда ётган саккиз ойлик боланинг ёнида телефон, ундан қўшиқ "тинглаяпти". Дугонам телефондаги қўшиқни ўчириб, алла айтилган ёзувни қўйди.\n"Eлпессе"ни куйлаб қардош туркман халқи олқишига сазовор бўлган қиз Газета ва газетхон\nРухсора Облоқулова 16 ёшга киряпти. Болалигидан қўшиқ куйлайди. Тойлоқдаги 29-сонли болалар мусиқа ва санъат мактабида ўқиб юрган чоғларида 2013 йил кузида Боку шаҳрида бўлиб ўтган "Бейналхалқ ушак – муғам" фестивалида иштирок этиб, Озарбайжон халқ мақоми "Баёти Шероз"ни куйлаб, учинчи ўринни олганди.\nОддий машқлар – мўъжизакор натижа Газета ва газетхон\n25 май 2017 16:58\nСоғлом турмуш тарзи саломатликнинг муҳим омили эканлигини англаган ҳолда иш кўраётганлар кўпаймоқда. Жойларда ташкил этилган фитнес-клублар фаолияти билан танишар экансиз, у ерга соғлиғини мустаҳкамлаш ниятида ташриф буюраётганлар кўплиги бу фикрнинг исботидир.\nКитобга чизманг! Газета ва газетхон\n25 май 2017 16:56\nМактаб ўқувчиларидан бир нечтаси билан китоб мутолааси хусусида суҳбатлашдим. Бири адабиёт, бири тарих ва бошқаси биология фанини яхши кўришини, шу китобларни қизиқиб ўқишини билдирди.\n"Ўқиган қизга уйланаман" Газета ва газетхон\n25 май 2017 16:55\nОиланинг моддий таъминоти бизда асосан эркаклар зиммасидаги вазифа саналади. Эр йигитлар рўзғор тебратишга қурби етгандагина кўнглига маъқул тушган қизнинг исмини секингина онасининг қулоғига айтади. Катталар қиз томоннинг уруғ-авлоди, етти аждодини суриштириб, "палаги тоза"лигига ишонч ҳосил қилгач, тўй ҳаракатлари бошланади. Бахт қасри томон йўл аслида шундай, ота-боболардан қолган удум ҳам шундай бўлган.\nТингловчимиз республика танлови ғолиби Иқтисодиёт\n"Энг фаол либерал ғоялар тарғиботчиси" тақдимот-танловининг республика босқичи бўлиб ўтди.\nСоғинаман сизни, отажон! Наср\n25 май 2017 16:38\nКечалар сирли ва сокин, ғоятда узун. Кўзларимга асло уйқу келмайди. Азиз отажонимни соғинаман. Оппоқ соқолли ҳорғин қиёфаси кўз ўнгимда намоён бўлаверади. Отам ўқитувчи бўлган. Оиламизнинг устуни, меҳрибон, ғамхўр, ширинтил отажоним энди орамизда йўқ.\nОилавий кутубхона маҳалла аҳлига хизмат қилади Маданият\nСаксон ёшли отахонни эндиликда Самарқанд туманидаги Талибарзуипоён маҳалласи аҳли "Китобхон бобо" деб атайди.\n"Жаҳон адабиёти" самарқандлик муштарийлари ҳузурида Наср\n25 май 2017 16:31\n1997 йил 27 февралда Вазирлар Маҳкамасининг қарори билан таъсис этилган ушбу журналга 8 йил давомида Ўзбекистон Қаҳрамони, адабиётшунос олим Озод Шарафиддинов раҳбарлик қилди.\nОилавий тадбиркорлик фаровон турмуш асоси Иқтисодиёт\n25 май 2017 16:22\nМамлакатимиз иқтисодиётини янада ривожлантириш мақсадида хусусий тадбиркорликка катта эътибор қаратилмоқда.


Ўзбекистон учта давлат билан авиақатновларни тўхтатди, 6 та давлат фуқароларининг кириши тақиқланди - Zamin.uz\n07:27 / 14 марта 2020\nЎзбекистонга коронавирус киришининг олдини олиш ҳамда аҳолининг санитария-эпидемиологик осойишталигини таъминлаш мақсадида 14 мартдан Ўзбекистон билан Франция, Испания, Буюк Британия ўртасидаги барча авиақатновлар тўхтатилади.\nХитой, Корея Республикаси, Италия, Эрон, Франция ва Испания фуқаролари ва ушбу давлатларда доимий яшовчи фуқаролиги бўлмаган шахсларнинг Ўзбекистон ҳудудига барча турдаги чегара ўтказиш пунктлари орқали кириб келиши вақтинча тўхтатилади.\nЎзбекистон Республикасига коронавируснинг кириб келиши ва тарқалишининг олдини олиш юзасидан чора тадбирлар дастурини тайёрлаш бўйича Республика махсус комиссияси йиғилишида шундай қарорга келинди, деб хабар берди Туризмни ривожлантириш давлат қўмитаси.\nУнга кўра, чекловлар қуйидаги шахсларга тааллуқли эмас:\n- дипломатик ва хизмат паспорти эгалари;\n- чеклов ўрнатилган мамлакатлар фуқаролари ва ушбу давлатларда доимий яшовчи фуқаролиги бўлмаган шахслар Ўзбекистон ҳудудига кириб келишидан олдин охирги 14 кун ичида чеклов ўрнатилган мамлакатларда бўлмаган бўлса.\nТаъкидлаш жоизки, Жаҳон соғлиқни сақлаш ташкилоти расмий сайтида ЖССТ раҳбари А.Тедрос 2020 йилнинг 11 март куни ушбу касалликни дунё бўйлаб шиддат билан тарқалаётгани, касалликнинг юқишини инобатга олган ҳолда дунё бўйича “пандемия” ҳолати эканлиги эълон қилинган.\nЧегаралар ёпилди. Чет элда бўлиб турган ҳамюртларимиз Ўзбекистонга қайта оладими?


Ўзбекистон Интернет-тезлиги бўйича дунё рейтингида яна кўтарилди | aktrm.uz\nЎзбекистон Интернет-тезлиги бўйича дунё рейтингида яна кўтарилди\n«Ookla» компанияси Speedtest.net сервиси 2020 йил апрел ойи натижаларига кўра янги маълумотларни эълон қилди. Спеедтест Глобал Индех симли алоқа Интернет тезлиги жахон рейтинги бўйича Ўзбекистон Интернет аниқланган тезлиги натижаларига кўра яна бир позитсияга кўтарилди.\nИнтернет тезлиги бўйича рейтингида Ўзбекистон ҳозирги кунда 94-поғонани эгаллаб яна 1 позитсияга кўтарилди. Бир йил давомида 37 поғона кўтарилди. Яъни 131-ўриндан 94-поғонага кўтарилди. Умуман охирги йил натижаларига кўра Ўзбекистонда аниқланган интернет тезлиги карийб 2,3 баровар ўсган: 11,62 Мбит/c. 2019 йил март ҳолатига кўра 25,88 Мбит/c. гача (Юклаш) 2020 йил апрел ҳолатига нисбатан.\n2020 йил апрел ҳолатига кўра Республикамиз аниқланган Интернет тезлиги бўйича бир қатор давлатлардан олдинда: Туркия (97-ўрин), Грузия (95-ўрин), Озарбайжон (114-ўрин), Тожикистон (99-ўрин), ва Туркманистон (174-ўрин).\nМаълумот учун: Спеедтест Интернет тезлигини текшириш учун умумжахон интернет фойдаланувчилар томонидан ишлатилади. Портал фйдаланувчилар томонидан берилган маълумотлар асосида таҳлил олиб боради ва маълумотларни доимий равишда рейтинг тайёрлайди ва эълон қилади.\nИрландиянинг Оокла компанияси Интернет тармоқларини, илова ва технологияларини синов ва тест ўтказувчи жахондаги етакчи компаниялардан бири, интернет тезлигини тест ўтказувчи Спеедтест порталининг ихтирочиси. Спеедтест порталида ҳар йили фойдаланувчилар томонидан 10 миллиондан ошиқ тестлар ўтказилади. Шунга туфайли компания дунё миқёсида тармоқларнинг ишлаб чиқиш қуввати, сифати ва оммабоплиги ҳақида батафсил ва ноёб маълумотларга эга бўлади.


Бу топшириқни шаҳар ҳокимлигида ўтказилган йиғилишда Тошкент шаҳар ҳокими Жаҳонгир Ортиқҳўжаев берди. 08.06.2018, Sputnik Ўзбекистон\nБу топшириқни шаҳар ҳокимлигида ўтказилган йиғилишда Тошкент шаҳар ҳокими Жаҳонгир Ортиқҳўжаев берди.\nТОШКЕНТ, 8 июн — Sputnik. Тошкент шаҳри ҳокимини вазифасини бажарувчи Жаҳонгир Ортиқхўжаевнинг 6 июндаги қарори билан 11 туман ҳокимининг 10 нафари вазифасидан озод қилинди ва ўз лавозимида "вақтинча вазифасини бажарувчи" (в.в.б.) мақомида қайта тикланди, деб хабар қилди "Новости Узбекистана" нашри.\nХабарда айтилишича, 11 та туман хокимдан 10 таси лавозимдан озод этиш ҳақида ариза ёзишган, шундан сўнг дарҳол вақтинча вазифасини бажариш сифатида ҳақида ариза ёзишди.\nФақатгина 2017 йил декабрида Шайхонтоҳур тумани ҳокими вазифасини бажарувчи этиб тайинланган Баҳодир Ғойибназаров ариза ёзмади.


Хоразмда 10-синф ўқувчиси содир этган ЙТҲда 3 киши ҳалок ... - UzNews.uz\n12 мая, 21:51 306 0\nХоразмда 10-синф ўқувчиси содир этган ЙТҲда 3 киши ҳалок бўлди\nУ ўзининг бошқарувидаги Lacetti билан ҳаракатланиб кетаётиб, қарама-қарши йўналишга чиқиб кетган.\nЖорий йилнинг 6 май куни Хоразм вилоятининг Урганч туманида мактаб ўқувчиси бошқарувида бўлган Lacetti ва Damas иштирокида ўлим билан боғлиқ ЙТҲ содир бўлди.\nМаълум қилинишича, 6 май куни соат 15:30 ларда ҳайдовчилик гувоҳномасига эга бўлмаган умумий ўрта мактабнинг 10-синф ўқувчиси Э.Б. Lacetti’ни Урганч тумани ҳудудидан ўтган 4П-162 сонли катта айланма йўли бўйлаб бошқариб кетаётиб, йўлнинг қарама-қарши тарафига чиқиб кетган ва Damas билан тўқнашув содир этган.\nЙўл-транспорт ҳодисаси натижасида олган жароҳатлари туфайли “Damas” автомашинаси ҳайдовчиси ва унинг икки нафар йўловчилари вафот этган, шунингдек яна уч нафар йўловчилари турли даражадаги тан жароҳатлари билан шифохонага ётқизилган.\nШунингдек, Lacetti русумли автомашина ҳайдовчиси ҳам тан жароҳати олганлиги учун шифохонада даволанмоқда.\nМазкур ҳолат юзасидан Урганч тумани ИИБ Тергов бўлими томонидан Жиноят кодекси 266-модда (транспорт воситалари ҳаракати ёки улардан фойдаланиш хавфсизлиги қоидаларини бузиш) 3-қисми “а” банди билан жиноят иши қўзғатилган.


Хоразм вилоятида аёллар сазойи қилиниши акс этган бир қанча видео ижтимоий тармоқларда тарқалиши ва ахборот воситаларида намойиш этилиши ортидан вилоят ҳокимлиги жойларда “ўз уйингдаги гапни ташқарига чиқарма” мазмунида йиғинлар ўтказмоқда. Жумладан, Урганчдаги 36-сонли мактабда 4 ноябрь куни ўтказилган тадбирда вилоят ҳокимлигига янги тайинланган ҳотин-қизлар қўмитаси раҳбари Сайёра Абдукаримова мажлисга йиғилган ўқитувчи ва маҳалла фаолларини ҳар-хил видеоларнинг хориж ахборот воситаларига чиқиб кетмаслиги учун, жойларда аҳоли билан тушунтириш ишлари олиб боришга чақирган.\nШу йиғинда қатнашган хоразмлик муаллимнинг Озодликка айтишича, ҳокимият хотин-қизлар қўмитаси мулозими Сайёра Абдукаримова ҳар бир уйда жанжал бўлади, шуни ташқарига чиқариш шартми деб айтган ва чет давлатлардаги айрим ахборот воситаларида ишловчи ўзбекистонлик журналистларни ўз ватани ҳақида ёлғон нарсаларни тўқиб, тарқатаётганликда айблаган.\nЛекин, Озодлик билан Абдукаримова "айрим ахборот воситалари аввал бўлган воқеани бугун бўлди, деб бўрттириб қўрсатаётгани" ҳақида мажлисда гапирганини айтди.\n- Бугун бўлган воқеани эмас, олдин бўлган воқеаларни катта қилиб, бўрттириб чиқариб юборяптилар оммавий ахборот воситалари, мана шу ҳолатлар бўляпти, дедим. Мен буни ўрганиб қўрдим, бўлмаган экан-да шунақа нарса. Ўтган ҳафталарда Урганч бозорида аёл сазойи қилинаётгани акс этган видеолар Интернет ижтимоий тармоқлардан Россия телеканали дастуригача тарқаган эди. Мен ишлаётган давримда бўлган эмас шунақа ҳолат, - деди Абдукаримова.\nИжтимоий тармоқлардан Россия телеканали дастуригача тарқаган Урганч бозоридаги самосуд видеоси¸ Озодлик суҳбатлашган урганчликларга кўра¸ шаҳар буюм бозорида¸ 7 октябрь куни содир бўлган.\nБундай воқеанинг Хоразмда бўлмагани ва бўлмаслигини таъкидлаган вилоят ҳокимлиги мулозими эса¸ уни "душманлар фитнаси" деб атаган эди.\nЛекин видеони томоша қилган урганчлик дўкон эгаси воқеанинг 7 октябрь куни Урганч шаҳар буюм бозоридаги кийим-кечак дўконида содир бўлганини айтганди.


16.06.2018 00:56 0 1905\nАлберт Эйнштейн 1920 йилда ёзган саёҳат кундаликларида Осиё халқлари турмуш тарзини ифодалашда ирқчилик қилгани аниқланди. Бу ҳақда «Анадўлу» ахборот агентлиги хабар бермоқда.\nАвстриялик физик олим Алберт Эйнштейн 1922 — 1923-йиллари турмуш ўртоғи Элза билан Узоқ Шарқ ва Ўрта денгиз бўйлаб саёҳатга чиққанида ёзган кундаликларида Осиё халқларининг ирқчи эканини қаламга олган.\nСаёҳат кундаликларини Калифорния технология институти (АҚШ) китоб ҳолида чоп этди.\nСаёҳат давомида дастлаб Японияга борган Эйнштейн кунчиқар юрт фуқароларини «Муаммосиз, зиммасидаги масъулиятни тамасиз адо этадиган, халқи ва ватани билан фахрланадиган» дея таърифлаган. Аёлларни эса «Зебу зийнатга ўч, ғилай» деган.\nЭйнштейн хитойларни роботга ўхшатган. Уларнинг болаларини эса ҳиссиётсиз, нодон деган.\nҲиндлар ва шриланкаликларни эса кам ишлайдиган ва эҳтиёжи оз инсонлар дея таърифлаган.\nЎрта денгиз атрофида яшовчи кишиларни маданиятсиз деган.\nЭйнштейн 1932 йили турмуш ўртоғи билан уч ойлик саёҳатга чиқади. Бу сафар у АҚШга йўл олади.\nЭйнштейн Иккинчи жаҳон уруши йилларида АҚШда ирқчиликка ва қора танлиларга қарши уюштирилган намойишларда иштирок этгани учун Федерал қидирув бюроси томонидан таъқибга олинади.\nЖамият 25/03, 01:30\nБрюсселда ирқчиликка қарши марш бўлиб ўтди


Ҳарбий қисмда "Китоб ярмаркаси"\nСуратда: тадбирдан лавҳа. Санжар АЛАЕВ олган сурат.\nМаънан ва ақлан етуклик йўлида китоб мутолааси барча учун ғоят муҳим эканлиги маълум. Бухоро шаҳридаги ҳарбий қисмлардан бирида ўтказилган "Китоб ярмаркаси" давомида айни шу нарсага амин бўлдик. Мазкур ярмарка "Бухоро китоб олами" масъулияти чекланган жамияти билан ҳамкорликда уюштирилди. Унда сўнгги йилларда юртимизда чоп қилинган китоблар намойиш этилди. Ҳарбий хизматчилар улар тўғрисидаги маълумотлар билан яқиндан танишишди. Шунинг¬дек, китоблар ичидан ўзларига маъқул тушганларини харид қилишди.\nЭътиборлиси, замонавий андозалар асосида нашр этилган, ўзига хос дизайни билан билан ажралиб турадиган 800 дан зиёд китоб орасида илмий ва бадиий адабиётларни, луғат ҳамда ¬энциклопедияларни кўриш мумкин. Ранго-ранг тўпламлар қаторида мум¬тоз ва замонавий сўз санъатимиз намуналаридан тортиб дунё адабиёти дурдоналаригача ўрин олган.\nЯрмаркада иштирок этиш орқали ҳарбий хизматчилар ҳо¬зирги адабий жараён тўғ¬рисидаги билим ҳамда тасаввурларини бойитишди. Бу борадаги янгиликлардан хабардор бўлишди. Бундан ташқари, уларга яқиндагина фаолиятини бошлаган "Бухоро китоб олами"нинг адабиётлар фонди ҳақида мазкур масъулияти чекланган жамият ходимлари томонидан кўпгина маълумотлар берилди.\n— Президентимизнинг жорий йил 13 сентябрда қабул қилинган "Китоб маҳсулотларини нашр этиш ва тар¬қатиш тизимини ривожлантириш, китоб мутолааси ва китобхонлик ма¬даниятини ошириш ҳамда тарғиб ¬қи¬лиш бўйича комплекс чора-тадбирлар дастури тўғрисида"ги қарори нафақат маънавий-маърифий ишларимизда, балки кундалик ҳаётда ҳам биз учун дастуриламал бўляпти, — дейди майор Нематулла Жуманов. — Негаки она юрт ҳимоячиси учун жисмонан чиниққан бўлишдан ташқари зукколик, ҳар соҳадан хабардорлик, қолаверса, маънавий баркамоллик ҳам ниҳоятда зарур фазилатлардир. Бунда эса энг асосий омил китоб мутолааси саналади. Ўйлайманки, ушбу "Китоб ярмаркаси" шу жиҳатдан муҳим аҳамият касб этиб, йигитларимизнинг маънавий эҳтиёжларини қондиришга хизмат қилди.


Ўрта ер денгизида учқич ҳалокатга учради\n26 январ 2021, Тошкент вақти: 18:13\nЎрта ер денгизи узра парвоз қилаётган Ethiopian Airlines авиакомпаниясига тегишли учқич бугун ҳалокатга учради.\nБайрутдан Аддис-Абебага парвоз қилаётган учқич бортида, хабарларга кўра, камида 90 киши бўлган.\nСўнгги хабарларга кўра, қутқарувчилар денгиздан 20га яқин йўловчи жасадини топишга муяссар бўлганлар.\nҲозирча ҳалокат сабаблари аниқ эмас. Ливан президенти Мишел Сулаймон Эфиопия учқичининг ҳалокатга учрашишига қўпорувчилик амалиёти сабаб бўлган деган иддаоларни кескин рад этди.\nАйни пайтда Ливан Бош вазири Саад Ҳаририй бугунги фожиа муносабати билан мамлакатда мотам куни эълон қилди.


Қандай ҳолларда ҳимоя ордери берилади? — nuqtai nazar\n21.07.2021 Бепул юридик ёрдам, Инсон ҳуқуқлари, Оилавий зўравонликка «Йўқ» деймиз!2 405\nК. Ботирова, Андижон вилояти\nАввало, жабрланувчи аёл киши бўлиши ҳамда у тегишли тартибда ички ишлар органларига ариза билан мурожаат қилиши керак. Ички ишлар органлари тазйиқ ва зўравонлик тўғрисида оғзаки ёки ёзма хабар олганда, бундай ҳаракатларга чек қўйиш ва уларнинг олдини олиш юзасидан кечиктириб бўлмайдиган якка тартибдаги чора-тадбирлар кўриши шарт.\nЮқорида зикр этилганидек, ҳимоя ордери тазйиқ ва зўравонликдан жабрланувчи хотин-қизларга тақдим этилади. Мазкур ҳужжатнинг нусхаси эса тазйиқ ўтказган ва (ёки) зўравонлик содир этган ёхуд уларни содир этишга мойил бўлган шахсга берилади.\nҲимоя ордери билан таъминланган аёлга нисбатан яна қандайдир зўравонлик ишлатилса, Маъмурий жавобгарлик тўғрисидаги кодекснинг 206-1-моддаси билан маъмурий баённома расмийлаштирилади. Мазкур модда билан базавий ҳисоблаш миқдорининг 1 бараваридан 3 бараваригача ёки 15 суткагача маъмурий қамоқ жазоси қўлланилади.\nСаволга жиноят ишлари бўйича Бўстон тумани суди раиси Ҳусниддин Камолов жавоб берди.


Путин Ўзбекистондаги уруш ва меҳнат фахрийларини мукофотлади - Халқ сўзи\nПутин Ўзбекистондаги уруш ва меҳнат фахрийларини мукофотлади\n19:37 13 Февраль 2020 Сиёсат\nФото: Россиянинг Ўзбекистондаги элчихонаси\nРоссиянинг Ўзбекистондаги элчиси Владимир Тюрденев Тошкентда яшайдиган Иккинчи жаҳон уруши қатнашчилари ва меҳнат фахрийларини (Россия фуқароларини) Россия таъсис этган “Ғалабанинг 75 йиллиги” медали билан тақдирлади. Бу ҳақда Россиянинг Ўзбекистондаги элчихонаси хабар берди.\nМукофотлар президент Владимир Путиннинг кўрсатмаси билан берилган.\nИккинчи жаҳон уруши йилларида Ўзбекистон СССР давлатларидан олиб келинган 1,5 миллиондан ортиқ инсонни очарчилик ва ўлимдан сақлаб қолган. Улардан 300 минги Ленинград, Беларусь, Польша ва Украинадан келтирилган етим болалар бўлган.\nУруш йилларида Ўзбекистонда 15 та ҳарбий дивизия ва бригада тузилган, Тошкентда жойлаштирилган ҳарбий ўқув юрти фронт учун минглаб ҳарбий ва сиёсий етакчиларни тайёрлаб берган.\nИккинчи жаҳон уруши арафасида Ўзбекистонда 6,5 миллион киши яшаган бўлса, улардан 1,5 миллиони фронтга йўл олган. Урушга кетган ўзбекистонликлардан 420 минг нафари ҳалок бўлган, 640 минги тан жароҳати олган, 130 минг киши эса бедарак йўқолган.\nУруш йилларида 120 минг ўзбекистонлик ҳарбий давр орден ва медаллари билан тақдирланган, 280 кишига Совет Иттифоқи Қаҳрамони унвони, 82 нафар ўзбекистонлик ҳарбийга эса тўлиқ даражадаги Шон-шараф ордени берилган.


September 15, 2021\tLeave a comment 22 Views\n– Иймоннинг асли нима? – Аллоҳ таолонинг атоси – инъоми. – Иймоннинг ўзи нима? – Иймон – тил билан иқрор қилмоқ ва дил билан тасдиқламоқдир. – Иймон неча хил бўлади? – Иймон беш хил бўлади: иймони матбуъ – фаришталарнинг иймони; иймони маъсум – пайғамбарларнинг иймони; иймони мақбул – мўъминларнинг иймони; иймони мавқуф – мубтадеъларнинг иймони; ...\nSeptember 15, 2021\tLeave a comment 9 Views\nДунёда осойишта муҳитни издан чиқаришга қаратилган вайронкор ғояларнинг янгидан янги шакллари пайдо бўлаётгани ҳар дақиқа огоҳ бўлишни талаб қилади. Яратилган имкониятлардан унимли фойдаланиш, жамият равнақига хизмат қилиш ўрнига бузғинчиликни касб қилган,ўз ватани, халқига хиёнат қилишдан тоймайдиган кимсалар афсуски орамизда бор. Уларнинг ақидапарастлик, мутаассиблик йўлида диндан ниқоб сифатида фойдаланаётгани, натижада ботил йўлга кириб, залолатга кетаётгани ачинарли ҳол. Ислом дини ...


Nest One қурувчилари ойлик кечиккани сабабли чорраҳани тўсиб қўйди – Газета.uz\nLotinchada На русском языке 17 май 2022, 16:18 Жамият\nИжтимоий тармоқларда Ўзбекистон метроси жойлашган чорраҳада Nest One турар жой мажмуаси қурувчилари намойиш ўтказаётгани тасвирланган видеолар тарқалди. Унда таъкидланишича, ишчилар ойлик маошини ололмагани учун норозилик намойишларига чиқишмоқда.\nВидеоларда бир неча 100 киши транспорт қатнов қисмига — чорраҳага чиқиб, йўлни тўсиш орқали ўз эътирозларини билдираётганини кўриш мумкин.\n«Газета.uz»га Nest One вакилининг маълум қилишича, ишчиларнинг кичик гуруҳидан иборат норозилик намойиши 17 май куни соат 8:45 да содир бўлган. Бунга ойлик маошдаги кечикишлар сабаб бўлган.\n«Ички меҳнат қоидаларига кўра, иш ҳақи ҳар ойнинг 8 дан 12 санасигача берилади. Май ойида ички процессуал сабабларга кўра 4−5 кунлик кечикиш юз берди. 16 май куни барча ишчилар иш ҳақи 17 май куни пластик карталарга тўлаб берилиши ҳақида огоҳлантирилган ва шу куни эрталаб соат 9:00дан, банк ўз ишини бошлаши билан туша бошлади», — деди у.\nУнинг сўзларига кўра, ойлик тушганлиги ҳақидаги смс-хабарномалар кела бошлаши билан норози ишчилар ўзининг иш жойига қайта бошлаган ва ишини давом эттирган.\n«Ўзаро тушунмовчилик ҳал қилинди ва у бир соатдан кўп вақт давом этмади. Лойиҳамизга эътибор қаратганингиз учун ташаккур», — деди компания вакили.\nNest One мажмуаси қурилишига масъул бўлган Murad Buildings компанияси асосчиси Мурод Назаров ўзининг Instagram`даги саҳифасида мазкур ҳолатга изоҳ берди.\n«Мен Nest One [олдида] туриб, жонли эфир қилаяпман. 17 май соат 15:09. Ижтимоий тармоқларда ваҳима қилиб, „Nest one`да бир нарса бўлаяпти, оломон“ деб чарчатиб юбординглар. Ҳаммаёқ тинч. Ҳамма зўр, иш банғиллаб кетаяпти. Ҳаммаси [қурувчилар] ишлаяпти», — деди у.\nБироқ, у ишчиларнинг намойиши ва ойлик муаммоси ҳақида сўз очмаган, фақат бунга 15 куни Nest one`нинг энг охирги қаватида ош тайёрлаганини сабаб қилиб кўрсатган.\nТошкент шаҳар ИИББ матбуот хизматининг маълумотларига кўра, воқеа жойига барча масъул шахслар етиб борган ва текширув ўтказишни бошлаб юборган. «Воқеа оқибатида ҳеч ким жабрланмаган, ишчилар ўз иш жойларига қайтган», — дейилади хабарда.\nҚўшимча қилинишича, ишчилар муаммо маош ортидан юзага келганини айтишган, компания раҳбарияти томонидан текширувлар ўтказилгач, барчасига ойдинлик киритилади.\nNest One осмонўпар биноси қурилиш майдончасида ёнғин содир бўлди 5 май 2022, 19:03\n«Nest One» турар жой комплексида ёнғин cодир бўлди 10 март 2021, 13:33


ДЕПУТАТ ВА МАҲАЛЛА ҲАМКОРЛИГИДА МУАММОЛАР ОСОН ЕЧИМ ТОПАДИ - Ўзбекистон овози газетаси\nДЕПУТАТ ВА МАҲАЛЛА ҲАМКОРЛИГИДА МУАММОЛАР ОСОН ЕЧИМ ТОПАДИ\nМустақиллигимизнинг 27 йиллик байрами арафасида Ўзбекистон Халқ демократик партияси мамлакатимизнинг барча ҳудудларида йўқлов тадбирлари ўтказмоқда.\nКуни кеча ЎзХДП Марказий Кенгаши масъул ходимлари ва Олий Мажлис Қонунчилик палатаси депутати Комила Каромова Мирзо Улуғбек туманидаги «Авайхон» ва «Шўртепа» маҳаллаларида бўлишди. Кексалар, ногиронлиги бўлган кишилар, эҳтиёжманд оила вакиллари ҳолидан хабар олишди. Уларни ўйлантираётган муаммолар, турмуш шароитлари ўрганилди.\n— Эътибор ва ҳурмат кўрсатиб хонадонимга келганинглардан мамнунман, — дейди «Шўртепа» маҳалласида истиқомат қилаётган Ўлбўсин Ўтепова. — Ёлғизлик ёмон экан. Эшигингдан кимдир келиб, ҳол-аҳвол сўраса, кўнглинг тоғдек кўтарилади.\nОнахон билан суҳбатда ёлғиз яшашини, соғлиғи билан боғлиқ муаммолар борлигини билдик. Партия ходимлари Ўлбўсин Ўтеповага даволаниши учун кўмаклашадиган бўлди. Шундан сўнг мазкур маҳаллада истиқомат қилувчи биринчи гуруҳ ногирони Қобилжон Турсунов хонадонида бўлдик.\nМазкур маҳалладаги Каромат Суппекова бизга ҳамроҳлик қилаётган депутат билан узоқ сўрашганини кўриб ҳайрон қолдик. Халқ депутатлари Мирзо Улуғбек туман Кенгашидаги ЎзХДП гуруҳи аъзоси Улуғбек Ражабов ҳолатга изоҳ берди.\n— Президентимизнинг халқнинг ичига кириб бориб, юзма-юз мулоқот қилинглар, деган сўзларининг маъносини бугун чуқур англаяпмиз, — дейди у. — Аҳоли орасида юриб, уларни ўйлантираётган муаммоларни ўрганяпмиз. Қўлдан келганча ёрдамлашяпмиз. Ҳуқуқий маслаҳат бериб боряпмиз. Шу жараёнда ҳудудларда қанчадан-қанча муаммолар йиғилиб қолганига гувоҳ бўлаётганимиз ҳам бор ҳақиқат. Минг афсуски, жойларда маҳалла — депутат — тегишли ташкилотлар ҳамкорлигига етарли эътибор қаратилмаган. Депутат бўлиб биринчи қилган ишим, ўзим сайланган маҳаллага бориш бўлди. Сайловчилар билан уйма-уй юриб, суҳбатлашиб чиқдим. Аниқланган муаммоларни тизимли равишда маҳалла билан ҳамкорликда ҳал этяпмиз. Каромат Суппекованинг хонадонида ҳам бўлганмиз. Уларнинг яшаш шароитларини ўрганиб, ҳомийлар топиб, уйини таъмирлаб бердик. Шундан буён бу хонадонга тез-тез келиб турамиз.\n— Рост, депутатликка номзоди қўйилганлар кўпинча сайлов ўтиши билан кўринмай қолади, — дейди «Шўртепа» маҳалласи фаоли Фотима Сафаева. — Тошкент шаҳар туман Кенгашларига ўтказилган сайловдан кўп ўтмай Улуғбек Ражабов маҳалламизга келди. Мақсадини тушунтирди. Шундан буён ҳамкорликда иш олиб боряпмиз. Маҳалламизда истиқомат қилаётган эҳтиёжманд оила вакилларининг рўйхатини шакллантирдик. Уларни ўйлантираётган масалаларни босқичма-босқич ҳал этиб боряпмиз.


Эрдўған хушхабарни эълон қилди: Туркия нормал ҳаётга қайтмоқда | Qalampir.uz\nЭрдўған хушхабарни эълон қилди: Туркия нормал ҳаётга қайтмоқда\nОлам\t02 Март 11:34 5289\nТуркиянинг коронавирус инфекциясининг тарқалиш хавфи паст ва ўртача бўлган вилоятларида ҳафта охиридаги комендантлик соати бекор қилинади. Бу ҳақда Туркия Президенти Ражаб Тойиб Эрдўған маълум қилган.\n“Бугун биз нормал ҳаётга қайтиш учун мўлжалланган жараённи бошлаймиз. Хавф даражаси паст ва ўртача бўлган вилоятларда дам олиш кунларидаги комендантлик соати бутунлай бекор қилинади, хавф юқори ва жуда юқори бўлган вилоятларда эса уйдан чиқишни чеклаш фақат якшанба куни амалда бўлади”, деган Эрдўған.\nТуркия раҳбарининг сўзларига кўра, мамлакатдаги барча вилоятлар коронавирус тарқалиши бўйича тўрт тоифага бўлинган, яъни, паст, ўрта, юқори ва жуда юқори хавфли. У хавфни қайта баҳолаш ҳар ҳафта ўтказилишини таъкидлаган.\nЭрдўған кўрсатган харитага кўра, Истанбул, Анталия ва Муғла каби дам олиш масканлари хавфли ҳудудга киритилган. Анқарада эса коронавирус тарқалиш хавфи ўртача.\n2 март ҳолатига кўра, Туркияда 2,7 миллион кишида коронавирус касаллиги қайд этилган. 28,6 минг киши вафот этган.\n14 Май 17:53 48216\n15 Май 11:46 27958\n14 Май 12:54 22856\n13 Май 18:39 22063\n13 Май 08:41 21548


Косонсой сув омбори Қирғизистонга, Иссиқкўлдаги пансионатлар Ўзбекистонга қайтарилди\n30 март 2020, Тошкент вақти: 03:33\nҚирғизистон янги президенти Сўўрўнбай Жээнбековнинг Тошкентга расмий сафари арафасида қирғиз парламенти Ўзбекистон билан муносабатларга оид қатор ҳужжатларни муҳокама қилди.\nҚирғизистон парламентининг қўмиталари Косонсой сув омборини Ўзбекистон билан ҳамкорликда фойдаланиш шартномасини муҳокама қилиб, уни ратификациялашга рухсат берди. Мазкур шартнома президент Алмазбек Атамбаевнинг 6 октябрда Тошкентга қилган сафари доирасида имзоланган эди.\nПарламентга бу борада ахборот берган қишлоқ хўжалик, озиқ-овқат саноати ва мелиорация вазири Нурбек Мурашевнинг айтишича, мазкур шартнома Қирғизистонда Ўртатўқай, Ўзбекистонда Косонсой деб аталувчи сув омборини давлатлараро фойдаланишнинг тартибини белгилаб беради.\nВазирнинг айтишича, сув омборини қўриқлаш, фойдаланиш ва бошқариш тўлиқ Қирғизистон ихтиёрига ўтади. Мазкур сув омборидаги сувнинг 92 фоизидан Ўзбекистон фойдаланади. Шунинг учун ҳам Ўзбекистон сув омборига сув тўплаш учун кетадиган 16 миллион қирғиз сўми, яъни 230 минг АҚШ долларидан кўпроқ ҳаражатни йил сайин тўлаб бериш мажбуриятни ўз зиммасига олади.\nМазкур шартноманинг ратификация қилинши билан 22 йилдан бери Ўзбекистон ва Қирғизистон ўртасидаги баҳслар ҳамда айрим ҳолатларда низоларга сабаб бўлиб келган Косонсой сув омбори масаласи ҳал этилади.\nКосонсойдан Шўролар давридан бери Ўзбекистон фойдаланиб келади. Қирғизистон сув омбори ва унинг атрофидаги ҳудуд ўзига тегишли эканини билдирган. Айни пайтда Тошкент Косонсой сув омбори Ўзбекистонга тегишли эканини, бу объект тўлиғича Тошкент ихтиёрига ўтказилиши шартлигини талаб қилиб келган эди.\nҚирғизистон янги президенти Сўўрўнбай Жээнбековнинг Тошкентга расмий сафари арафасида қирғиз парламенти муҳокама қилган иккинчи ҳужжат Иссиқкўлдаги 4та пансионатни Ўзбекистонга қайтариш бўйича шартнома бўлди. Парламент қўмиталари бу шартномани ҳам қўллаб, уни ратификация қилишга рухсат бердилар.\n-Собиқ президент Алмазбек Атамбаев Ўзбекистонга расмий ташриф билан борганида бу пансионатларни қайтариш бўйича келишувга эришилган эди, -деди бош вазир ўринбосари Дайир Кенекеев парламентда қилган чиқишида.\nМазкур қарор қабул қилинишига 2016 йилнинг 18 март куни Ўзбекистон Қирғизистон билан баҳсли бўлиб турган Чаласарт ҳудудига ҳарбий техника ва аскар киритгани ортидан бу икки давлат ўртасидаги муносабатларнинг ўта кескинлашуви сабаб бўлган эди. Вазият 26 март куни Чаласартдан ўзбек аскарлари ва ҳарбий техникаси олиб чиқиб кетилганидан сўнг юмшаган.\nБош вазир ўринбосари Дайир Кенекеевга кўра, президент Сўўрўнбой Жээнбековнинг Ўзбекистонга сафари арафасида пансионатлар билан боғлиқ масала шошилинч равишда кун тартибига чиққан. Сўўрўнбай Жээнбековнинг Тошкентга расмий сафари 13-14 декабрь кунлари амалга оширилади.


Ўзбекистонда имконияти чекланган шахслар ва собиқ маҳбуслар квота асосида ишга жойлаштирилади\n14:37 / 28.10.2017\nЎзбекистон ҳукумати ижтимоий ҳимояга муҳтож ва иш топишда қийинчиликларга дуч келаётган шахсларни ишга жойлаштириш бўйича чора-тадбирлар тўғрисидаги қарор лойиҳасини жамоатчилик муҳокамасига тақдим этди. Ҳужжат Норматив-ҳуқуқий ҳужжатлар муҳокамаси порталида жойлаштирилди. Тахминларга кўра, қарор 2017 йилнинг 1 декабридан кучга кириши кутилмоқда.\nЛойиҳага кўра, «меҳнат бозорида тенг шароитларда рақобат қила олмайдиган» фуқаролар: ёлғиз ва кўп фарзандли, 14 ёшгача ҳамда имконияти чекланган фарзандларга эга ота-оналар; ўрта-махсус таълим муассасалари битирувчилари; армиядаги хизматдан озод бўлган аскарлар; имконияти чекланган ва пенсия ёшидаги шахслар; жазони ижро этиш муассасаларидан озодликка чиқарилганлар ҳамда одам савдосидан жабр кўрганларни ишга жойлаштириш учун «корхоналар, муассасалар ва ташкилотлар иш ўринларининг минимал сонини яратишга мажбурлар».\nҚарор қабул қилингандан сўнг бир ой муддат ичида аҳолининг ижтимоий ҳимояга муҳтож қатламларини ишга жойлаштириш учун квоталарни белгилаш бўйича манзилли дастурлар тасдиқланади. Шу билан бирга, «жойларда давлат ҳокимияти органи қарорига мувофиқ ажратилган иш ўринларининг умумий сони ташкилот ходимлари ўртача сонининг 10 фоизидан кўпини ташкил этиши мумкин эмас».\nАгар ташкилотда (корхона бўлмаса) ажратилган иш ўринлари сони ходимлар сонидан фақат бир штат бирлигини ташкил этса, имконияти чекланган ва маъмурий назорат остидаги ҳамда жазони ижро этиш муассасаларидан озод этилган шахсларга устунлик берилиши лозим.\nМеҳнат бўйича органлар томонидан иш ўринлари мавжуд бўлган муассасалар ҳамда ташкилотларга юборилган шахсларни ишга қабул қилишга асоссиз равишда рад жавобини бериш маъмурий жарима солинишига сабаб бўлади. У Давлат бандликка кўмаклашиш жамғармасига ўтказиб берилади. Қарорнинг бажарилишини назорат қилиш меҳнат бўйича органлар томонидан амалга оширилади.


Мигрант қаерда энг кўп пул топади? - BBC News O'zbek\nАгар, Жаҳон Банкининг янги ҳисоб-китобларига таянилса, Америка Қўшма Штатларида.\nЯъни, жаҳон миқёсида олганда, Америка четдан келган меҳнат муҳожирлари ўз юртларига энг кўп пул юбораётган мамлакат бўлиб чиққан.\nЖаҳон Банкининг бу йилги рўйхатида юқори учликни Саудия Арабистони ва Россия тўлдиришган.\nАмерика Қўшма Штатларида меҳнат муҳожирларининг жаъми йиллик соф даромадлари $56 миллиард долларни ташкил этган.\nСаудия Арабистонидагилари $37 миллиард доллар ишлаган бир пайтда, Россиядаги мигрантларнинг улардан тўрт миллиард доллар камроқ пул ишлашгани маълум бўлган.\nБу учовлоннинг ортидан, Олмония, Бирлашган Араб Амирликлари, Буюк Британия, Франция, Канада, Испания ва Австралия дунёдаги меҳнат муҳожирларини ўзига энг кўп жалб этувчи давлатлар ўнлигидан жой олишган.\nУмуман олганда эса, дунёнинг турли бурчакларида меҳнат қилаётган муҳожирлари ўз яқинларига жаъми $601 миллиард доллар маблағ юборишган.\nБу - Жаҳон Банкининг 2012 йилги маълумотлари билан таққосланганда, нақ $200 долларга кўп пул деганидир.\nШундан $441 миллиарди иқтисоди ривожланаётган давлатлар фуқароларининг ҳиссасига тўғри келган.\nЖаҳон Банкига кўра, бу – мазкур давлатларга берилаётган халқаро молиявий ёрдамлардан икки баробар кўпроқ маблағ, деганидир.\nИқтисодий таҳлилчиларга кўра, тўғридан-тўғри сармоялар миқдори кескин пасайиб кетган бир пайтда, четдаги фуқаролари юбораётган бунча пул улар мамлакатларининг иқтисодига ҳам ниҳоятда оро кирган.\nЎзбекистон дохил аксарият Марказий Осиё давлатлари учун эса, бу пуллар, йилларки, ижтимоий муҳофаза камари вазифасини бажариб келган.\nБу йил энг кўп пул Ҳиндистон($72 миллиард)га кетган.\nХитой эса, Ҳиндистондан кейин четда меҳнат муҳожирлигида банд фуқаролари орқасидан энг кўп пул ишлаган иккинчи давлат бўлган.\nМутахассисларнинг ҳисоб-китобларига кўра, бутун дунёдаги меҳнат муҳожирларининг сони бугун икки юз миллион кишидан ортади.\nАксарият Марказий Осиё давлатлари мисолида бўлгани каби, Россиядан Ўзбекистонга ҳам пул ўтказмалари қарийб ярмига камайган.\nРоссия Марказий Банки куни-кеча эълон қилган сўнгги рақамларга кўра, жорий йилнинг илк олти ойида ўзбекистонлик меҳнат муҳожирларининг ватанга юборадиган пуллари миқдори 54,7%га қисқарган ва 1 миллиард 149 миллион долларга тушиб қолган.\nБор-йўғи ўтган йил бу миқдор 5 ярим миллиард доллардан ортиқ маблағни ташкил қилган.\nУндан аввал эса, ҳатто , бу пуллар 7 миллиард доллардан иборат экани ҳақида ҳам хабар қилинган.\nАммо, худди шу манзарада, жорий йилнинг биринчи чорагида Ўзбекистондан Россияга юборилаётган пул-маблағлар миқдори 10 фоизга ўсиб, 150 миллион АҚШ долларини ташкил этган.\nБу ҳақда “TMT Консалтинг” агентлиги ва Contact тўлов тизими шу йил июл ойида эълон қилган маълумотлар далолат қилганди.\nМавжуд ҳолат ҳам жаҳоннинг етакчи валюталарига нисбатан Россия рубли қурбининг тушиб кетиши билан изоҳланганди.\nМеҳнат муҳожири Россияда ишлаб топаётган пулнинг АҚШ долларидаги нисбати ўтган йилга нисбатан қарийб икки баробарга камайгани ҳолда, рублнинг тушиши манзарасида ўзбекистонликлар Россиядан арзонроқ нархдаги мол ва кўчмас мулкни кўпроқ сотиб олаётганликлари кузатилган.\nУмумият-ла, ўзбек меҳнат муҳожирлари 2015 йилнинг биринчи уч ойлигида Россиядан пул ўтказмалари ҳажми бўйича биринчиликни сақлаб қолишган.\nПул ўтказмалари ҳажмининг камайиб кетиши барча МДҲ давлатларида кузатилмоқда.\nТаҳлилчиларга кўра, пул ўтказмаларининг камайиб кетишига рублнинг қадрсизланиши билан бирга Россиядаги муҳожирлик тартибининг кучайтирилиши ҳам сабаб бўлган.\nАйни пайтда Россиядаги иқтисодий инқироз хорижий ишчи кучи оқимининг кескин камайиб кетишига олиб келмаган.\nФедерал Муҳожирлик Хизмати берган рақамларга кўра, 2015 йилнинг илк чораги охирида Россия ҳудудидаги хорижий ишчилар сони 10.9 миллион кишини ташкил этган.\nБу ўтган йилнинг шу даврига нисбатан 1.7 фоиз кўп демакдир.\nРасмий рақамларга кўра, ҳозирда Россияда 2.1 миллион Ўзбекистон фуқаролари бор.\nАммо норасмий маълумотларда уларнинг сони расман айтилаётганидан анча кўп экани тахмин этилади.


Боланинг ривожланиб бориши жуда мураккаб ва узоқ жараёнда юз берадиган ижтимоий ҳодиса ҳисобланади. Психологларнинг айтишича, улғайиб ўсаётган болакайнинг ҳар бир ножўя ҳаракати учун жазолаш ва баланд овозда чўчитиб қўйиш ярамайди. Балки, қилган хатосини тезкорлик билан тузатишни, ўзида масъулият ҳиссини пайдо қилишга кўмаклашиш лозим. Бунда ота-она намуна кўрсатиб берса, у балоғат ёшида ҳар бир иши ва сўзи учун фақат ўзи жавобгар эканлигини унутмайди. Шунга қарамай, соғлиғига зиён етиш мумкин бўлган ҳолатда, масалан иссиқ сувни ушламоқчи бўлса, унга танбеҳ бериб, жазолаш керак. Бу билан келгусида иссиқ сувга яқинлашган бола, аввал бу билан нима юз берганини эслайди, табиийки, иссиқ сувдан қочишга ҳаракат қилади.\nДемак, янги навниҳол каби юксакликка интилган болакайнинг ҳар томонлама соғлом ўсиши жуда кўп атрофдаги омилларга боғлиқ. Эътибор қилганмисиз, хонанинг бурчагида турган телевизор қаршисидаги 4-5 ёшлар атрофидаги болакай ундан қандай эҳтирос олиб, қизиқиш билан томоша қилади?! Айниқса, у мультфильм бўлса!\nБоланинг табиат ҳақидаги тасаввурларини кенгайтириб, илк одатлар, инсоний қадриятлардан сабоқ бериши кўзда тутилган бир неча мультфильмларни томоша қилган боланинг оғзидан беихтиёр «мен ҳам ҳаммага яхшилик қиламан» деган сўзларни эшитиб қолишингиз мумкин. Аммо масаланинг сўл тарафида бошқа манзара пайдо бўлмоқда. Яхшиси уни аниқ мисоллар билан таҳлил қилиб чиқсак.\nМультфильм қаҳрамонлари бой луғат бойлигига эга эмас, балки «сохта» сўзлардан кўп фойдаланади\nСариқ ва қувноқ миньионлар ёдингиздами? Уларнинг ажабтовур тили, аслида испан, рус, инглиз, итальян ва бир нечта жаҳонда кенг тарқалган сўзларнинг «гулдастаси», боланинг нутқига салбий таъсир ўтказади. Уларга талқин қилиш билан ҳар қандай психик дискоординация юз бериши мумкин ҳамда нутқ ривожланишида муайян тил қоидалари муҳим эмас, деган тушунча пайдо бўлади.\nПедагог Андерсон ва Негги ўтказган тадқиқотларга кўра, бошлағич синф ўқувчилари йилига 3000тагача янги сўзни ўзлаштиради. Янги сўзларни ўзлаштириб, уни ўз нутқида эркин ифода этишлик кўрсаткичи болани келгуси даврда илм олишга рағбатлантиради ва бу ҳолатни осонлаштиради.\nМультфильм қаҳрамонлари айрим ҳолларда жинсий мансубликни чалкаштириб юборади\nЯқин-яқин давргача жуда кўплаб мульт образларни яратишда жинсий мансублик (аёл ёки эркак) аниқ ажралиб турадиган даражада тасвирланар эди. Вақт ўтгани сайин бу тасвир ўзгариб, ўғил боланинг эркак кишига мойиллиги, «аёлнинг эркакка айланишида тўсиқ йўқ» ёки унинг аксини тарғиб қилиш бошланади.\nЯнги талқинда ишлаб чиқарилган «Соҳибжамол ва махлуқ» картинасидаги Гастонга ҳамроҳлик қилиб юрган садоқатли дўсти айни юқоридаги фикрни тасдиқлайди. Ундан ташқари, кичик миньионларнинг ҳам жинси номаълум қилиб, фақат кийим билан фарқланадиган тарзда акс эттирилади. Ногаҳон боланинг фикрида кийим ва ҳаракатларгина жинснинг фарқини билдириб туради, деб ўйлаши мумкин.\nБеҳаё саҳналар юксак инсоний туйғу сифатида тарғиб қилинади\nДавлат телеканалларидан бирида қуйидаги мультфильмга кўзим тушиб қолди. Алҳазар, ўйлаб қоламанки, бу катталар учун ишлаб чиқарилган мультфильм картинаси эмасми? Лекин бундан лавҳа болажонлар севиб томоша қилаётган «Болажон»да нима қиляпти? Масаланинг моҳиятига яхши тушунган бўлсангиз, беҳаё қилиқларни кўриб, кўзи «пишган» болакай, ундан баттар ҳолатни ҳам нормал қабул қилади.\nКичкинтой севган қаҳрамон унинг учун идеал шахс, балки бу вақтинча юз берар, аммо бола айнан супер-қаҳрамоннинг ҳаракатларидан илҳомланиб иш юритади. Гарчи бу вазият вақтлар ўтиши билан унутилишга маҳкум этилса ҳам, «онг остидаги онг» ёхуд онгчада бу «ажиб» манзара гавдаланаверади. Ва бу мия томонидан ҳақиқат сифатида қабул қилинади, беҳаёлик эмас!\nЮқорида келтирилган аргументлар мультфильм аслида боланинг фақат руҳий ва маънавий соғлиғига зиён етказишини исботлайди. Унинг жисмоний ва ақлий ривожланишига қанчалик путур етказиши ҳақида тўхталиб ўтирмоқчи эмасман, шунчаки хона бурчагида турган телевизор қаршисида болакайнинг қандай ахборотларни қабул қилишига эътиборли бўлинг. Ҳаттоки, бу мультфильм давлат марказий каналларидан бирида эфирга узатилса-да, сезгирликни йўқотманг.


Бармоқларингизни уқалаш орқали оғриқларингиздан халос бўлинг - Zamin.uz\n21:05 / 26.08.2018\nБу бармоқ мушакдаги оғриқлар, шунингдек хафагарчилик, қўрқув ва хижиллик туйғусини назорат қилади. Миннесота Университети тадқиқот малумотларига кўра, мушакдаги оғриқлардан азият чеккан беморлар рефлексотерапия сеансларидан кейин аҳволлари яхшиланганини таъкидлашган. Кўрсаткич бармоқни бошқа қўлингиз кафти билан 5 дақиқага сиқиб туринг.\nКафтингиз ўртасини бошқа қўл бармоқлари билан босинг, айланма ҳаракатлар билан уқаланг ва 3 марта чуқур-чуқур нафас олинг. Рефлексологияга кўра, кафт ҳис-туйғулар маркази. Тадқиқот маълумотларига биноан, кафтни мунтазам уқалаш кўнгил айниши, тушкунлик, диарея ва қабзият билан курашишда ёрдам беради.\nБўйин оғриғини енгиллаштирувчи янги қурилма ҳақида\n10-06-2018, 09:55, ---\n20-04-2018, 13:04, ---\n25-03-2018, 17:35, ---\n5-02-2018, 21:40, ---\nХитойлик олимлар озишда қаҳвадан ишончли ёрдамчи йўқлигини аниқлашди…\n23-07-2017, 12:01, ---


Урганчлик Бекжон аканинг ҳикояси | JANJAL\n« Его Превосходительству господину Исламу Каримову\nТиши йўқ мухолифатчилар Ислом Каримга ялиниб-ёлвориб “тиш кўрсатишмоқчи” »\nУрганчлик Бекжон аканинг ҳикояси\nУ келди ва манга 100 000 (совет пули) бўлади деди\nСалайнинг малайлари – 2\nУшбу мақолада МХХ Масхарабози Қудрат Бобожонов ҳаётидан бир хикоя келтираман. Ўзимнинг “МХХ маcҳарабози” номли аввалги мақоламда Қудрат Бобожоновнинг ўзига хос ва мос қирраларидан баьзиларини очишга харакат қилгандим. Бугун эса Қудрат Бобожонов хақида унинг собиқ содиқ дўсти фикрларини келтираман.\nБекжон Ака Раҳмонов Урганж шахрида туғилган. Собиқ Иттифоқ даврида савдо шўъбалари мудири бўлган. Мана Бекжон Аканинг фикрлари:\n-Эй ука бу … Бобожонов халиям тирикми. Онасини ..кай бу ифлосни. Манга шу итваччанинг олдига бориш имконини топиб бера оласизми. Бу Қудрат Бобожонов билан аввалдан танишман. Мен ундан 3 ёш каттаман.\nУ мен ишлайдиган Универмагга келганида қанақадир бир газетнинг мухбири эди. Келди уч кун ўзича назорат қилган бўлди. Ман унга “Ҳа энди, Урганжлик ўзимизни ука” деб аввалдан совғалар, пул, хотинчасига тилло тақинчоқлар бердим. Лекин бу ифлос келган кунининг тўртинчи куни гўлайиб олдимга кириб келди ва гаплашиб олишни сўради.\nМан хам иши битган бўлса керак деб у билан холи гаплаша бошладим. У хароми манга 10 варақдан ошиқ бир материал кўрсатиб шуни ўқинг деди. Ман ўқидим унинг ёзганини. У шунақанги бир тухматлар асосида мени айблаб, мен унга пора таклиф қилганимни, лекин у бу пораларни олмаганини ёзибди.\nМан унга қараб ўшанда “Ука, икки кун олдин оғзингизни мойлаб қўйдиму, нега ношукурлик қиласиз?” десам. Манга безрайиб “Нима, сиз совет журналистига тухмат қилаяпсизми?” дейди. Хуллас гапни чўзмасдан уни ичимда роса сўкиб, “Дардингни айт, ука”, дедим. У манга қараб “Бу бошқа гап ёшулли”, деди. Кейин у ифлоснинг хохиши билан 3 дона Хива гилами, 1 та рангли телевизор, қандил идишлар комплекти, хотинчасига мўйнали шуба ва яна алланбалоларни бердик. У тиржайганча ўзининг жуда катта одамлигини таькидлай-таькидлай даф бўлди. Ман ундан қутилганимга шукр қилиб қолавердим.\nЛекин бу товламачи ҳар ойда телефон қилиб манинг елкамга бутун ўлигини ташлаб олди. Хуллас икки уч маротаба телефон қилганидан кейин уни сўкдим. Шу билан даф бўлди деб ўйлагандим, аммо адашган эканман. Орадан 3 ойлар ўтиб универмагни босишди не кўз билан кўрайки бу харомдан бўлган Қудрат Бобожонов социалистик мулкни талон тарож қилган шахс, яъни мен хақимда фелъетон қилиш учун ОБХСС билан бирга келган экан.\nХуллас мени хибсга олишди, мен изоляторда ўтирганимда ёнимга Қудрат Бобожонов келди ва менга “Ёшулли, ман сизга айтгандим, ман билан ўйнашманг деб, майли энди сизни бу ердан чиқариб олмоқчиман”, деди. У ўша вақтда мани кўзимга худди ҳаёт фариштаси бўлиб кўринди. Ман унга “Қудратжон ука, оғзингга сиққанини айт бераман, лекин ман қамалмаслигим керак”, дедим. У “Эртага келаман, бугун катта рахбарлар билан гаплашиб кўраман”, деди.\nМан уни эртаси кунигача ухламасдан кутдим. У келди ва манга 100 000 (совет пули) бўлади деди. Ман 50 000 бераман дедим. Хуллас 80 000 минг сўмга савдолашдик. У бориб хотинимдан ўша пулни олди ва шу билан унинг ўзи хам изи хам йўқолди. Хароми у мани алдаб пулимни олди ва хеч қандай ёрдам бермади. Қамалиб кетдим. 6 йил ўтирдим.\nЧиқдим. У ифлосни роса изладим. Топдим ҳам. У мани олдимда тиз чўкиб йиғлади. Кўнглим чопмади уни ўлдиришга. Уйга қайтдим. Эртаси куни яна милисадан келишиб мени олиб кетишди. Милисахонага борсам у ерда Қудрат Бобожонов ўтирибди. Мани устимдан шикоят қилиб келибди. Гўё ман ундан пул талаб қилиб борган эмишман. Ўша куни мани роса калтаклашди. Бир милиса манга “Ёшулли сиз президентимизни журналистини хафа қилгансиз, шунинг учун хар куни эрталаб ва кечқурун участкавойга бориб кўриниб келасиз”, деди.\nМана орадан шунча йил ўтди, лекин ман халиям участкавойга бориб уни дафтарига қўл қўяман. Кейинчалик ман Қудрат Бобожоновни чет элга қочиб кетди деб эшитдим. Участковойни олдига бориб “Энди бу ерга келмасам ҳам бўлар Қудрат Бобожонов чет элга қочиб кетибдику”, дедим. У мани сўкиб “Қудрат ака мухим топшириқ билан ишлашга кетган”, деди. Хуллас шу. Ука, шу Қудрат деган одамга алоқа қилиш имконсиз бўлса, айтиб қўйинг, ман у харомини кўрсам агар кетидан лабигача тиламан”.\nҚудрат Бобожонов миллат ва халқ дардида ёниб кетаяпман деб кўкрагингизга муштлайвермасдан олдин Бекжон Ака билан бир хисоб-китоб қилиб олсангиз яхши бўларди деб ўйлайман. Ахир сиз ўзингиз таькидлаганингиздек бировнинг хақини эйишдан қўрқадиган халол одамсиз ва яна http://www. Ponauz.info номли сайтингизда Рамазон ва Аллохдан қўрқиш хақида бот-бот мақолалар чоп қилаяпсиз. Қани шу Муқаддас ойда бир Бекжон Акани хам рози қилинг.\nThis entry was posted on October 3, 2008 at 8:29 pm and is filed under Uzbekistan.\tYou can follow any responses to this entry through the RSS 2.0 feed. You can skip to the end and leave a response. Pinging is currently not allowed.


Ҳар қарич ер қадрли | QISHLOQ HAYOTI\nАслида бу тинимсиз машаққатли меҳнат, катта тажриба ва сабр-тоқат талаб қиладиган, одамларнинг ризқ-насибаси, керак бўлса, тақдири билан боғлиқ улкан масъулият эканини ҳамма ҳам бирданига англаб етмади. Соҳага доимий эътибор натижасида фермерлик ҳаракати ривож топди. Йиллар тажрибаси юқори ҳосил олиш, ерни яшнатишга ишбилармон фермергина қодирлигини кўрсатди. Энг муҳими, фермерларга қаратилаётган эътибор, яратилаётган имтиёз ва қулайликлар самарасида одамларимиз эски тузумдан қолган боқимандалик кайфиятидан халос бўлди.\nҲеч истисносиз айтиш мумкинки, фермер қишлоқдаги жадал ва барқарор ривожланишнинг, қишлоқдошларининг муносиб ҳаёт даражаси ва сифатини таъминлаш йўлидаги саъй-ҳаракатларнинг ташаббускори бўлиб майдонга чиқмоқда. Унинг зиммасига юкланган масъулият ерга, мулкка ва зарур ишлаб чиқариш воситаларига бўлган чин эгалик муносабати, ислоҳотчилик кайфияти билан замондошлари онгида янгиланиш жараёнларига нисбатан чуқур дахлдорлик ҳиссини тарбияламоқда. Жамиятнинг соғлом фикрловчи кишиси бўлиб ўзига, оиласига ва мамлакатга кўпроқ наф келтиришга ундамоқда.\nПрезидентимиз Шавкат Мирзиёевнинг 2017 йил 9 октябрдаги “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида”ги фармони ҳамда жорий йил 10 октябрдаги “Фермер, деҳқон хўжаликлари ва томорқа ер эгалари фаолиятини янада ривожлантириш бўйича ташкилий чора-тадбирлар тўғрисида”ги қарори бу борада муҳим дастуриламал бўлмоқда. Эндиликда мазкур ҳужжатлар асосида қишлоқ хўжалиги ишлаб чиқарувчиларини янада қўллаб-қувватлаш, фермер, деҳқон хўжаликлари ва томорқа экин майдонларидан фойдаланиш самарадорлигини таъминлаш, пировард натижада ер эгаларининг даромадларини кўпайтиришга бўлган муносабатлар тубдан ўзгаради.\nПрезидентимизнинг фармон ва қарори билан соҳада уч асосий муҳим ўзгариш бўляпти. Аввало, фермер, деҳқон хўжаликлари, томорқа ер эгаларининг манфаатлари ва қонуний ҳуқуқларини ҳимоя қилишга қаратилган янги тузилма ташкил этилди. Унинг ҳуқуқий мақоми, вазифа ва функциялари кучайтирилди. Ер эгаларининг ерга бўлган муносабатини тубдан ўзгартиришга қаратилган мезонлар ва ниҳоят ердан фойдаланишни рағбатлантириш, фермер хўжаликлари, томорқа ер эгаларининг ишлаб чиқариш қувватини оширишга доир чора-тадбирлар мустаҳкамлаб қўйилди. Қисқа вақт оралиғида тегишли қонун ҳужжатларига мазкур фармон ва қарордан келиб чиқадиган ўзгартириш ва қўшимчалар киритилади.\nЖиззах вилоятида айни шундай кайфият, уддабуронлик билан меҳнат қилаётган фермер хўжаликларини мисол қилиб келтириш мумкин. Вилоятимизда фермерлик ҳаракатини ривожлантириш, уни қишлоқда етакчи кучга айлантиришга қаратилаётган эътибор самарасида кўптармоқли фермер хўжаликлари сафи кенгайиб, улар томонидан истиқболли лойиҳалар амалга оширилмоқда. Айни пайтда вилоятимизда 12 мингдан ортиқ фермер хўжаликларидан 5 минг 426 таси кўп тармоқлидир. Улар томонидан ғалла ва пахта билан бир қаторда, асал, балиқ, парранда гўшти каби озиқ-овқат маҳсулотларининг халқимиз дастурхонига етказиб берилаётгани далил бўла олади. Кўп тармоқли фермер хўжаликлари томонидан жорий йилда 1790 та лойиҳа амалга оширилиши режалаштирилган. Ушбу лойиҳаларнинг ҳаётга татбиқ этилиши натижасида 8 минг 400 дан зиёд янги иш ўринлари яратилади. Фермер хўжаликларининг ҳар томонлама қўллаб-қувватланиши, ерларнинг мелиоратив ҳолати яхшиланиши натижасида қишлоқ хўжалиги экинлари етиштириш ҳажми кўпаймоқда. Жорий йилда ҳудудимиз фермерлари 205 минг 500 гектар майдонда 600 минг тонна ғалла етиштирдилар. Сувли майдонлардаги ғалла ҳосилдорлиги ўртача 51,2 центнерни ташкил этди.\nФермерларимиз интенсив боғлар токзорлардан ҳам мўл ҳосил олишмоқда. Боғлар асосан, табиий иқлим шароити қулай бўлган Бахмал, Ғаллаорол, Жиззах, Зомин, Фориш, Янгиобод каби тоғолди туманларда барпо этилмоқда.\nЎтган йилнинг ноябрь-декабрь ойларида 2 минг 450 гектардан зиёд майдонга тўқсонбости усулида сабзавот экинлари экилганди. Бунинг самарасида бозорларимиз сабзавотлар билан таъминланди. Бундан атиги 4-5 йил аввал ҳам мамлакатимизнинг жанубий ҳудудларидан келтирилган эртаги мева-сабзавотнинг барча турлари энди вилоятимизнинг ўзида етиштирилмоқда.\nВилоят Фермер, деҳқон хўжаликлари ва томорқа ер эгалари кенгаши фермер ва деҳқон хўжаликларининг ҳуқуқларини ҳимоя қилишга ҳам алоҳида эътибор қаратмоқда. Уларнинг тайёрлов, етказиб берувчи ва хизмат кўрсатувчи ташкилотлардан дебиторлик қарздорликларини ундириш борасида ҳам муайян ишларни амалга оширмоқда. Кенгашнинг бевосита амалий ёрдами билан 550 та фермер хўжалигининг тайёрловчи ташкилотлардан ҳақдорликларини ундириш бўйича иқтисодий судларга 2948,1 миллион сўмлик даъво аризалари киритилди. Бунинг натижасида 526 та фермер хўжалиги фойдасига 2730,4 миллион сўм маблағ ундириш бўйича иқтисодий судларнинг қарорлари қабул қилинди. Бундан ташқари, 4229,6 миллион сўмлик иқтисодий, молиявий, бошқа масалалар юзасидан берилган маслаҳат ва ҳимоя қилиш ишлари бўйича мурожаатлари қаноатлантирилди.\nЮқоридаги фармон ва қарорлар асосида ҳар қарич ердан унумли фойдаланиш, ер эгаларининг ҳуқуқ ҳамда манфаатлари ҳимоясини кучайтириш, шунинг баробарида, уларда шахсий масъулият ва жавобгарлик ҳиссини ошириш, қишлоқ хўжалигида бозор механизмларини янада кенгроқ жорий этиш, соҳа ривожига тўсиқ бўлаётган камчиликларни узил-кесил бартараф этиш ишлари амалга оширилмоқда.\nАйни пайтда вилоятимиздаги қишлоқ хўжалиги маҳсулотларининг асосий қисми фермер, деҳқон хўжаликлари ҳамда томорқа майдонларида етиштирилади. Эндиликда ер майдонларидан самарасиз фойдаланаётган, агротехник тадбирларни ўз вақтида бажармаётган, экин экмаган фермер ва деҳқон хўжаликлари, томорқа ер эгаларидан ер участкаларини олиб қўйишгача бўлган қатъий жавобгарлик чоралари кўрилганки, бу, ерга бўлган масъулиятни янада ошириши билан аҳамиятлидир.\nСирасини айтганда, қишлоқ хўжалигида амалга оширилаётган ислоҳотлар, соҳага оид қонун ва қонун ости ҳужжатлари халқимиз турмуш фаровонлигини оширишнинг асосий манбаи бўлган ерга муносабатни тубдан ўзгартирмоқда.\nЎзбекистон Қаҳрамони, Жиззах вилояти Фермер, деҳқон хўжаликлари ва томорқа ер эгалари кенгаши раиси.


Беш вақт намознинг фарзлиги ҳақидаги боб – Islom Nuri\nБеш вақт намознинг фарзлиги ҳақидаги боб\nНамоз Исломнинг икки шаҳодат калимасидан кейинги энг катта рукни саналади. У жуда мукаммал ва ўта гўзал шаклдаги ибодат тури бўлиб, Аллоҳнинг зикри, тиловати Қуръон, Аллоҳ қаршисида туриш, рукуъ, сажда, дуо, тасбеҳ, такбир каби ибодатнинг жуда кўп турларини ўз ичига олган. Намоз баданий ибодатларнинг энг асосийси бўлиб, ҳеч бир пайғамбарнинг шариати ундан холи бўлмаган.\nАллоҳ таоло сўнгги пайғамбари Муҳаммад соллаллоҳу алайҳи ва салламга уни бошқа шариатларидан фарқли равишда, меърож кечаси самовот оламида фарз қилди, бу эса унинг нақадар буюк ва Аллоҳ ҳузурида нақадар эътиборли ибодат эканига далолат қилади.\nУнинг фазилати ва фарзи айнлиги ҳақида жуда кўп ҳадислар келган, унинг фарзлиги Исломда ҳамма нарсадан олдин билиниши лозим бўлган энг зарурий нарсадир. Ким унинг фарзлигини инкор қилса, муртад бўлиб, Исломдан чиқади. Бундай одамдан тавба қилиши талаб қилинади, агар тавба қилишдан бош тортса, ўлдирилади, мусулмонлар ижмоъси шунгадир.\nБиз намоз деб айтайдиган араб тилидаги الصلاة(ас-солат) сўзи луғатда дуо маъносини англатади. Аллоҳ таолонинг қуйидаги оятида ҳам «ас-солат» сўзи дуо маъносида келган: «Уларнинг ҳақларига дуо қилинг. Албатта, сизнинг дуоингиз улар учун ором-осойишталик бўлур» (Тавба: 103). Шариат истилоҳида эса у такбир билан бошланиб, салом бериш билан якунланадиган махсус сўз ва амаллар йиғиндиси маъносида тушунилади. Аллоҳга муножот ва дуони ўз ичига олгани сабабли солат – намоз деб номланди. У ҳижратдан аввал Исро кечаси мусулмон ва мукаллаф (яъни, оқил ва болиғ) инсон учун бир кеча-кундузда беш вақт қилиб фарз қилинди.\nАллоҳ таоло айтади: «Албатта, намоз мўминларга (вақти) тайинланган фарз бўлди» (Нисо: 103). Яъни, у Расулуллоҳ соллаллоҳу алайҳи ва саллам ҳам айтиб, ҳам амалий равишда кўрсатиб берган вақтларда фарз бўлди.\nАллоҳ таоло айтади: «Ҳолбуки улар фақат ягона Аллоҳга, у зот учун динни холис қилган, Тўғри йўлдан оғмаган ҳолларида ибодат қилишга ва намозни тўкис адо этишга ҳамда закотни (ҳақдорларга) ато этишга буюрилган эдилар. Мана шу тўғри йўлдаги (миллатнинг) динидир» (Баййина: 5).\nУ Ўзининг Китобида жуда кўп ўринларда: «Намозни тўкис адо этинглар», деб буюрган.\n«(Эй Муҳаммад соллаллоҳу алайҳи ва саллам), иймон келтирган бандаларимга айтинг, намозни тўкис адо қилсинлар» (Иброҳим: 31).\n«Бас тунга кириш пайтларингизда ҳам, тонгга кириш пайтларингизда ҳам, оқшомда ҳам, пешин пайтига киришингизда ҳам Аллоҳни поклангиз. (Зеро) осмонлар ва ердаги бор ҳамду-сано Уникидир (яъни коинотдаги барча мавжудот Унга ҳамду-сано айтур)» (Рум: 17).\nҚай бир кишига оқил ва болиғ бўлган ҳолида намоз вақти етса, унга ўша намозни ўқиш фарз бўлади. Фақат ҳайз ва нифос ҳолидаги аёлгина бундан мустасно бўлиб, уларга шу ҳолларида намоз фарз бўлмайди ва покланганларидан кейин ҳам қазосини ўқимайдилар, бу ижмоъ қилинган ишдир. Ким уйқу ё беҳушлик каби сабаблар билан ақлидан ажралса, ақли қайтган (яъни, уйғонган ё ҳушига келган) пайтда намозининг қазосини ўқийди. Аллоҳ таоло айтади: «Мени ёдга олиш учун намозни тўкис адо қилинг!» (Тоҳа: 14).\nРасулуллоҳ соллаллоҳу алайҳи ва саллам айтганлар: «Ким бир намозга ухлаб қолса ё эсидан чиқиб қолса, эсига тушгач ўқиб олсин» (Бухорий (597), Муслим (648) Анас ибн Молик розияллоҳу анҳудан ривоят қилганлар).\nЁш болага гарчи намоз вожиб бўлмаса-да, намозга эътиборли бўлиб улғайиши учун валийси (отаси ёки кафили) уни етти ёшга кирганида намоз ўқишга буюриши лозим. Ўқиган намозининг ажри унга ҳам, валийсига ҳам бўлади. Чунки, Аллоҳ таоло айтади: «Ким бирон чиройли амал қилса, унга ўн баробар қилиб (қайтарилур)» (Анъом: 160).\nБир аёл қўлидаги гўдак боласини кўрсатиб: «Ё Расулуллоҳ, бунинг ҳажи ҳаж бўладими?», деб сўраганида Расулуллоҳ соллаллоҳу алайҳи ва саллам: «Ҳа, сен учун ҳам савоб бўлади», деб жавоб берганлар (Имом Муслим (1336) Ибн Аббос розияллоҳу анҳумодан ривояти). Шундай экан, валийси унга таҳорат ва намозни ўргатиши лозим.\nЎн ёшга етганидан кейин намозга бепарволик қиладиган болани валийси уриши керак. Расулуллоҳ соллаллоҳу алайҳи ва саллам: «Болаларингизни етти ёшга кирганларида намозга буюринглар, ўн ёшга кирганда намоз ўқимасалар уринглар ва (шу ёшга етгач) ётоқ жойларини ажратиб қўйинглар», деганлар (Аҳмад (2/180, №6689), Абу Довуд (495) Амр ибн Шуайбдан, у отасидан, у бобосидан ривояти).\nНамозни вақтидан кечиктириш мумкин эмас. Аллоҳ таоло айтади: «Албатта, намоз мўминларга (вақти) тайинланган фарз бўлди» (Нисо: 103). Яъни, намозни муайян вақтларда ўқиш фарз бўлиб, ўша вақтларидан кечиктириш мумкин эмас. Фақат кимда-ким кейинги намоз билан қўшиб, жамъи таъхир қилишни истаса ва у жамлаб ўқиладиган намозлар жумласидан бўлса, у одамнинг ўзи намозларни жамлаб ўқишга рухсат берилган кишилардан бўлса, унга жоиз. Аммо, кечқурунги намозни кундузги вақтгача ёки кундузги намозни кечқурунгача ё эртаси тонг отиб кетгунича кечиктириш на жанобат, на нажосат, на бошқа нарса туфайли бўлсин, асло дуруст бўлмайди. Балки, ҳар бир намозни ўз вақтида ҳоли кўтарганича ўқийди.\nБаъзилар бемор бўлиб, шифохонада каравотдан тушишга қодир бўлмай ё нажосат теккан кийимларини алмаштиришга қодир бўлмай ётганида, ёки таяммум қилишга тупроқ тополмай ё таяммум қилдириб қўядиган одами бўлмаган ҳолда ётганида намозни вақтидан кечиктириб юборишади ва: «Кейинроқ, узр кетганидан кейин ўқиб оламан», дейишади. Бу жуда катта хато ва намозни зое қилишдир, билимсизлик ва билмаганини сўрамаслик кишини шу ҳолатга тушириб қўяди. Бундай ҳолатдаги киши намозни ўз вақтида, ўзининг аҳволи кўтаришига қараб ўқиши лозим бўлади. Бундай узрли ҳолларда гарчи таяммумсиз ва кийимида нажосат билан ўқиса ҳам шу намози унга кифоя қилади. Чунки, Аллоҳ таоло: «Кучларингиз етганича Аллоҳдан тақво қилинглар», дейди (Тағобун: 16). Ҳатто, агар қиблага юзланиш имкони бўлмаса, қибладан бошқа тарафга қараб ўқиса ҳам намози дуруст бўлаверади.\nКимда-ким ялқовлик ё бепарволик билан намозни тарк қилса, унинг фарзлиги инкор қилмаса ҳам, уламоларнинг бу тўғрида айтган сўзларининг кучлироғига кўра, кофир бўлади. Зеро, Имом Муслим (82) Жобир розияллоҳу анҳудан ривоят қилган: «Киши билан куфр ўртасида намозни тарк қилиш бордир» ҳадиси ва бундан бошқа ҳам кўплаб далиллар шунга далолат қилади.\nНамоз ўқимаётган одамнинг намоз ўқимаслигини эълон қилиб, уялтириш ва шу йўл\nбилан уни намозга киритиш лозим. Бенамоз одам то тавба қилиб, намозга\nқайтмагунича у билан салом-алик қилмаслик, чақириғини қабул қилмаслик керак.\nЧунки, намоз диннинг устунидир, у мусулмон билан кофирнинг ўртасини ажратиб\nтурувчи аломатдир. Банда ҳар қанча амал қилмасин, агар намозини зое қилса, ҳеч\nбир амали фойда бермайди. Аллоҳ Ўзи асрасин.


24 октябрда Ўзбекистонда соат 8 дан президент сайловларида овоз бериш учун 14 та сайлов округида 10 мингдан кўпроқ сайлов участкаси ўз ишини бошлади ва соат 20гача фаолият юритади. Давлат раҳбари лавозимига 5 номзод, жумладан амалдаги президент Шавкат Мирзиёев даъвогарлик қилмоқда.\nМаълумотларга кўра, мамлакатда ташкил этилган сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган. Улардан 9 миллион 459 минг 273 нафарини ёки 48 фоизини эркаклар, 10 миллион 399 минг 854 нафарини ёки 52 фоизини аёллар, 6 миллион 458 минг 283 нафарини 30 ёшгача бўлган ёшлар ташкил қилади. Шунингдек, 887 минг 686 нафар сайловчи биринчи марта овоз беради. 37 та хорижий давлатда тузилган 54 та сайлов участкасида 299 минг 780 нафар сайловчи овоз бериши мумкин бўлади.\n14-20 октябр кунлари 421 мингдан кўпроқ, жумладан хорижда 120 мингдан кўпроқ фуқаро сайловларда муддатдан олдин овоз берди.\nПрезидент лавозими учун 5 номзод кураш олиб боради: Тадбиркорлар ва ишбилармонлар ҳаракати — Ўзбекистон Либерал-демократик партиясидан амалдаги президент Шавкат Мирзиёев, Ўзбекистон Халқ демократик партиясидан Мақсуда Ворисова, “Миллий тикланиш” демократик партиясидан Алишер Қодиров, “Адолат” социал-демократик партиясидан Баҳром Абдуҳалимов ва Экологик партиядан Нарзулло Обломурoдов.\nСайловлар хавфсизлигини таъминлашга Ички ишлар вазирлигининг 53 мингдан кўпроқ ходими ва жамоатчилик вакиллари жалб қилинган. Сайловлар пандемия шароитида ўтаётгани сабабли овоз берувчиларнинг карантин чекловларига амал қилиши назорат қилинади. Жумладан, уларга сайлов участкасига кириш жойида ҳимоя ниқоблари, қўлқоплар ва қўллар учун дезинфекция воситалари берилади. Бундан ташқари, ҳар бир сайлов участкасида тиббий пункт ташкил этилган бўлиб, уларда 21 мингдан кўпроқ тиббий ходим навбатчилик қилади.\nСайловлар боришини 900 дан кўпроқ халқаро кузатувчи, халқаро ташкилотлар, жумладан, МДҲ, ШҲТ, ЕХҲТ, ЮНЕСКО, Ислом ҳамкорлик ташкилоти ва хорижий давлатларнинг вакиллари кузатиб боради. Шунингдек, округ сайлов комиссиялари томонидан 5 та сиёсий партиянинг 53 мингдан кўпроқ вакилига кузатувчилар ваколати берилган.\nСайловлар боришини маҳаллий ва хорижий ОАВларнинг 1670 га яқин вакили ёритади.\nСайловларнинг дастлабки натижаларини 25 октябрда эълон қилиш режалаштирилган. Сайловлар бўлиб ўтган деб тан олиниши учун уларда овоз берувчиларнинг камида 33 фоизи иштирок этиши керак.\nМаълумотларга кўра, 207 та сайлов участкасида овоз бериш ортидан кузатиш учун видеокузатув тизими жорий қилинган. Ушбу участкалардаги овоз бериш жараёни Марказий сайлов комиссияси порталида, комиссия матбуот маркази ва биносидаги катта мониторда намойиш қилинади.\nАгар номзодлардан бирортаси 50 фоиздан кўпроқ овоз йиға олмаса, сайловларнинг 2-босқичи ўтказилиши кўзда тутилган. Унда 1-босқичда энг кўп овоз тўплаган икки номзод курашни давом эттиради.


Автомобиль эгасининг айтишича, харажатларнинг бир қисми кафолат пули ҳисобидан қопланган. Бундан ташқари, эркак икки йил ичида машинанинг навбатдаги носозлигидан кейин 25 марта такси чақиришга мажбур бўлган. Машинанинг эгаси уни қайтариб, пулнинг бир қисмини олмоқчи бўлган, бироқ унга 67,5 минг евро таклиф қилинган. Эркак эса ҳеч бўлмаганда 85 минг евро олишни истаган.Шунда эркак кўрган зарарини бошқа усулда қоплашга қарор қилган. У икки йил ичида автомобилда юзага келган барча муаммоларнинг рўйхатини тузган ва уларни BMW’нинг кузовига туширган. Рўйхатнинг ёнига «Машинанинг нархи — 122700 евро ва бу пулларга сиз олишинингиз мумкин бўлган нарсалар» ҳамда «Капот остида 450 ой кучи бўлиши керак, бироқ ҳақиқатда у ерда фақат битта от кучи бор, у ҳам аранг ишлайди», деб ёзган. Мурожаат бевосита BMW компаниясига йўналтирилган.\nКиритилди: 07:32 09.11.2018. Ўқилди: 667 марта. Фикрлар сони: 0 та.


Бир гуруҳ фуқаролар «Мустақиллик майдони» яқинида Бош вазир билан учрашиш учун тўпланди (фото) — Sof.uz\n17.02 18:00 5156 Жамият\nАйни пайтда Тошкентнинг “Мустақиллик майдони” яқинида тўпланган бир гуруҳ фуқаролар Бош вазир Абдулла Арипов билан учрашишни хоҳлашмоқда. Воқеа жойида бўлиб турган “Xabar.uz” мухбирларига кўра, уларнинг ҳаммаси “HUMAN” хусусий бандлик агентлигидан жабр кўрган фуқаролар бўлиб, фирибгарлик билан ўзлаштириб юборилган маблағлари тезроқ қайтарилишида ҳукумат раҳбари амалий кўмак беришини сўрашмоқда.\n...Маълумки, салкам бир ой бурун жиноят ишлари бўйича Тошкент вилоят суди томонидан “HUMAN” хусусий бандлик агентлиги” МЧЖ раҳбари Шохнур Файзуллаев Жиноят кодексининг 168-моддаси (“Фирибгарлик”) 3-қисми “б”, “в” бандлари, 189-моддаси (“Савдо ёки хизмат кўрсатиш қоидаларини бузиш”) 1-қисми ва 243-моддасида (“Жиноий фаолиятдан олинган даромадларни легаллаштириш”) назарда тутилган жиноятларни содир этганликда айбдор деб топилиб, 10 йил муддатга озодликдан маҳрум қилинганди. У агентликнинг жойларда ваколатхоналарини ташкил этиб, 2019 йил 13 сентябрга қадар фуқароларни Германия, Чехия, Япония, Корея Республикаси, Болгария ва Литва давлатларига ишга жойлаштиришни ваъда қилиб, уларнинг ҳар биридан (таклиф этилган ишдан келиб чиққан ҳолда) 6 300 000 сўмдан 35 000 000 сўмгача пул олиб (амалда ҳеч кимни ҳеч қаерга юбормай), жуда кўп миқдордаги маблағга фирибгарлик йўли билан эга чиққанликда айбланган эди.\nАлоҳида қайд этиш керак, жиноят иши доирасида 1080 нафардан ортиқ фуқаро жабрланувчи сифатида эътироф этилиб, судланувчидан улар фойдасига 21 миллиард 192 минг сўмдан зиёд миқдорда моддий зарар ундирилиши белгиланган.\nБундан ташқари фуқаролар фақатгина бир шахс — “HUMAN” хусусий бандлик агентлиги” МЧЖ раҳбари Шохнур Файзуллаев жиноий жавобгарликка тортилиб, ҳамма зарар унинг “бўйни”га илиб қўйилганидан ҳам норози. Битта одам шу-унча фуқарони “чув” тушириб кетиши тасаввурга сиғмайди-да. Хўш, қани унинг жиноий шериклари? Шунингдек, бандлик агентлигининг айрим вилоятдаги ваколатхоналари ходимлари фуқаролардан “қонуний тўлов”дан ташқари 50 АҚШ долларидан 100 АҚШ долларигача бўлган миқдорда “шапка” олгани ҳам айтилмоқда. Шунга қарамай уларнинг жавобгарлик масаласи очиқ қолган. Энг ёмони, барча айбни битта шахсга юклаб қўйилгани ўз-ўзидан жабрланувчиларга етказилган зарарларни қоплаш имкониятини кескин пасайтиб юбораётир.\nИИВ Тергов департаменти вакилининг айтишича, “HUMAN” хусусий бандлик агентлиги” МЧЖга оид жиноят иши ҳали тўла-тўкис ниҳоясига етгани йўқ. Агентликнинг бошқа хўжалик юритувчи субъектлари билан иқтисодий алоқаларига оид жиноят иши қисми алоҳида иш юритувига олиниб, тергов ишлари олиб борилмоқда. Бундан ташқари, Ш.Файзуллаевнинг эҳтимолий жиноий шерикларига оид яна бир“ дело” бўлиб, унга оид тергов ҳаракатлари Бош прокуратуранинг жиноятларни тергов қилиш бошқармаси томонидан амалга оширилмоқда.\n“HUMAN”га оид “иш”дан ажратиб, алоҳида иш юритувга олинган ҳар иккита “дело” хусусида эса ИИВ тергов департаменти ёки Бош прокуратура ҳозирча ахборот бергани йўқ.\nнамойиш бош вазир фирибгарлик Абдулла Арипов “HUMAN” хусусий бандлик агентлиги мустақиллик майдони\n31.03 17:48 7376\n30.03 21:00 5246\n1.04 03:23 4395\n31.03 19:08 4012\nКеча, 20:06 3207\nБугун, 11:51 631\nФуқароларни катта пулга ишга киритмоқчи бўлган Миллий гвардиянинг аёл «майори» қўлга олинди\n25.03 17:42 752 Ўзбекистон\nМутахассислар “кибер-коронавирус” хавфидан огоҳлантиряпти\n17.03 11:34 1113 Технология\n15.03 19:26 363 Ўзбекистон